ना नीमन काम करे, ना दरबारे ध के जाय : बतंगड़ – 36 – Anjoria\nना नीमन काम करे, ना दरबारे ध के जाय : बतंगड़ – 36\nमई 11, 2017 ना दरबारे ध के जाय, ना नीमन काम करे, बतंगड़\nसमाज के अनुभव इहे बा कि नीमन काम करे वाला के आए दिन मुसीबत झेले के पड़ेला. ओकरा से सभकर उमीद अतना बढ़ि जाला कि ओकर छोटहनो कमी बहुते बड़ लागे लागेला. तीस बरीस बाद अपना दल के संसद में अकेले बहुमत दिआवे वाली भाजपा से उमीद होखे लागेला कि ऊ हर चुनाव जीत के देखावे. दिल्ली आ बिहार के हार ओकरा बेंवत प सवाल उठा देला आ सभले अधिका सवाल ऊ उठावेला जे खुदे हारे के रिकार्ड बनवले रहेला.\nकई बेर जीत जीते वाला के दिमाग खराब क देला आ ओकरा लागे लागेला कि बस अब देश हमरे के तिकवत बा. कूद के बनारस, पंजाब, गोवा, गुजरात करे लागेला. आ जब अपने गली में पिछाड़ प भारी भरकम लात पड़ि जाला त भकुआए लागेला. सोचे लागेला कि कहवाँ कवन गलती हो गइल.\nमजे के बाति बा कि एह तरह के तनाव बुढ़िया पार्टी के बबुआ युवराज के कबो ना होखे काहे कि ऊ जान गइल बाड़न कि – ना नीमन काम करे ना दरबारे ध के जाय. अब ई अलग बाति बा कि दरबारे धरा के जाए के अनेसा उनुका इचिको नइखे काहे कि ऊ त खुदे दरबार हउवन आ हर हार का बादो उनुकर जयकारा लागते रहेला. बाकिर उनुकर माई उनुका के सिखा के रखले बाड़ी कि पॉवर इज प्वायजन. से ऊ हमेशा सचेत रहेलन कि गलतिओ से पावर उनुका गरदन से लपटा मत जाव. अंगरेजी में एकरा ला एगो खास शब्द होला – क्रिएटिव इनकम्पीटेन्स. बहुत सोच समुझि के अपना के नाकारा बनवले राखे के गुण बहुते कम लोग का लगे रहेला. आ युवराज का लगे ई थोक में बा. एह बारे में उनकर जोड़ खोजल मुश्किल बा.\nक्रिएटिव इनकम्पिटेन्स के विलोम होला स्यूडो कन्फिडेन्स. केजरीवाल एकरे शिकार बन गइलन. उनुका ईमानदारी के नमूना त उनकर नौकरी के इतिहास बता देला. ना त सतरह बरीस का नौकरी में एको बेर दिल्ली से बाहर ना भइल सभका बेंवत में ना होखे. एकरा बावजूद अपना के ईमानदार जतावत बहुते प्लानिंग रचि के ऊ राजनीति का मैदान में उतरल रहलें. रीडर्स डायजेस्ट में जीवनी छपले से ले के अन्ना जइसन सोझबक आदमी के भरपूर इस्तेमाल कइला ले सभ कुछ बेकार हो गइल काहे कि लोग उनुका के ओतना नीमन समुझ बइठल जतना ऊ रहलन ना. गुण रहतो अपना गुण के लुका के रखला में आ बिना गुण अपना के गुणगर बतवला में फरक त होखबे करेला. खराब कपड़ा के बनल चादर एके धोआई में गमछी बरोबर हो जाला. आ उहे भइबो कइल.\nबाकि छप्पन इंची सीना वाला के नापे ला लोग हमेशा तइयार रहेला. ओकरा से उमेद रहेला कि ऊ हर समस्या के तोड़ निकाल ली. पाकिस्तान का तरफ से ढेला आइल ना कि ऊ एने से बमगोला फेंक मारी. पीएम ना भइल मोहल्ला के दादा हो गइल. ना बिरादरी के चिन्ता ना राजनय के. ओकरा अइसन वीर बाँकुड़ा होखे के चाहीं कि नीचे से केहू गरियावे त ऊ सीढ़ी से ना उतरि के सीधे छते से छलांग मार देव. बाकि पता ना काहे हमरा हमेशा लागेला कि जवन कुछ होखत बा सभ ओकरा योजना का कामे आवे वाला बा. कश्मीरी अलगाववादियन के, सुकमा के माओवादियन के, पाकिस्तानी सेना के खिलाफ आजु कत्लेआम मच जाव तबो कतहीं केहू बोले वाला ना लउकी. असहिष्णुता का नाम प आपन इज्जति नीलाम करे वालन का लगे अब कवनो सम्मान बाचले नइखे. जेएनयू के अब ऊ पुरनका भाव नइखे रहि गइल. आ हँ फिल्म इंस्टीच्यूट के हड़तलवा के का भइल ? बा केहू का धेयान में ? करन थापर अब कवना चैनल प बाड़ें ? बरखा रानी केने बरसत बाड़ी ? एगो भोजपुरी बोल ह – अइसन मार मारब कि तोहरा त नीमन लागी आ हमरा आँख का आगे अन्हार हो जाई ? जा बढ़ा के, मलमलिया मोड़ बचा के !\nचोर चोरी से जाई बाकि तुम्बाफेरी से ना : बतंगड़ – 35\nभक्त, दल्ला आ टार्ड के चरचा : बतगंड़ 37


December 14, 2021 – Hum Bhojpuria\nHum BhojpuriaDecember 14, 20211min3120\nHum BhojpuriaDecember 14, 20211min2570\nबिहार के पश्चिमोत्तर, नेपाल-उत्तर प्रदेश के सीमावर्ती जिला चंपारण के एगो भौगोलिक, ऐतिहासिक आ सांस्कृतिक दृष्टि से मशहूर आ महत्वपूर्ण शहर । उत्तरे-दखिने लमा-लामी बसल हमनी के शहर में एगो रेलवे स्टेशन जेकर नाम हरीनगर रहे, एगो हाई-स्कूल, एगो संस्कृत हाई स्कूल, दु गो मिडिल स्कूल आ तीन-चार गो प्राइमरी स्कूल रल स। प्राइवेट स्कूल के कौनो नामो-निशान ना रहे ओ घरी। एगो सिनेमा घर, ” हिन्द-सिनेमा “, चीनी मिल आ सबसे मशहूर प्राचीन शिव मंदिर रहे। शिव मंदिर तबो रामनगर के पहचान रहे आ आजो पहचान बा।\nई सब त हो गइल हमरा शहर के एगो संक्षिप्त परिचय, अब कुछ हमरो बारे में जानी लोगन। बाबू जी हमार ओतहिए ” हरीनगर उच्च विद्यालय ” में शिक्षक रनी। हमनी के तीन भाई आ एगो सबसे बड़ बहिन रहे। हम माझिल रनी। माई-बाबू जी आ हमनी के चार भाई-बहिन के परिवार के बाबू जी अपना औकात भर ठीक-ठाक से चलावत रनी। भैया आ दीदी के जनम के बाद बाबू जी गांव से रामनगर आ गइनी। हमार आ हमर छोट भाई के जनम-करम एतहीये भइल।\n” चल रमेश साधु बन जाइल जाव।”\n“काहे रे, साधु काहे बनल जाई?”\n” घर में कौनो भैलू नइखे। जेकरे मन करsता, लतिया देता।\nअइसन घर में रह के आदमी का करी।”\n” बाक, घरे त हमु पिटानी त का घर-दुआर छोड़ के साधु बन जाइल जाई?”\n“इंहा काहे सुतल बाडs हो, कहां घर ह?\n“बोलत काहे नइखs, काहे इहां सुतल बाड़s ?\nगौरी – हमार पैतृक गाँव\nHum BhojpuriaDecember 14, 20211min2320\nलेखक: डॉ. रंजन विकास\nगौरी हमार पैतृक गाँव हऽ। दरौली प्रखण्ड के अन्दर पड़ेला। हमार गाँव तीन नदी के बीच में घिरल बा। गाँव के पूरब में झरही नदी, दक्खिन में सरयू नदी आ पच्छिम में निकारी नदी बा। एकरा बादो हमरा गाँव में आज ले कबहूँ बाढ़ नइखे आइल। लगभग हर साल गर्मी आ बड़ा दिन के छुट्टी में गाँव जाए के सिलसिला स्कूली पढ़ाई ले बनल रहे। पचरुखी से हमरा गाँव जाए के तीन गो राहता बा। पहिला, पचरुखी स्टेसन से पसिन्जर गाड़ी से मैरवा स्टेसन आ उहाँ से दरौली वाला बस धके दोन चिमनी पर उतर के पूरब दिसा में एक कोस पैदल चलला के बाद हमनी गौरी पहुँची सन। एह राहे एगो बरसाती नदी “निकरी” हेले के पड़त रहे, जवन गर्मी के दिन में एकदम सूखल रहत रहे, बाक़िर बरसात के दिन में कहीं डांड़ भर त कहीं छाती भर पानी हेले के पड़त रहे। ओह समय नाव के कवनो सुविधा ना रहे। अब बड़की दोन के सोझा ओही नदी पर पुल बन गइल बा आ हमरा गाँव ले पक्की सड़क हो गइल बा। दोन में एगो बहुते पुरान किला के खण्डहर बा, जे महाभारत के कौरव आ पांडव के महान गुरु द्रोणाचार्य के रहे, अइसन लोग के मान्यता बा। दोसर राहता भारत के पहिलका राष्ट्रपति आ भारतरत्न डॉ० राजेन्द्र प्रसाद के गाँव जीरादेई होत नरिनपुर आ शिवपुर होत झरही नदी हेलला के बाद बिसवनिया होके गौरी पहुँचल जाव। एह राहे पैदल चार कोस चले के पड़त रहे। जीरादेई से गाँव ले कवनो सवारी के सुविधा ना रहे। एही से एह राहे लोग के आइल-गइल कमे होत रहे। बाबूजी से सुनले रहनीं कि पहिले पुरनिया लोग के आवे-जाए के इहे राह रहे, जहाँ अब सीवान से गाँव ले सवारी के सुविधा हो गइल बा। तिसरका राहता सीवान से हुसेनगंज, फरीदपुर, आन्दर होत असांव पहुँच के फेर उहाँ से पैदल एक कोस ज़मीन चलला के बाद नाँव से झरही नदी हेले के पड़े। ओकरा बादे गाँव पहुँचल जाव, बाक़िर सीवान से असांव के कवनों सीधा सवारी ना रहे। सवारी रहबो कइल त खाली आन्दर ले रहे। आन्दर से असांव पैदले नापे के पड़त रहे आ फेर असांव से गाँव के पैदल राहता अलगे रहे आ बीच में झरही नदी हेले के पड़त रहे। एही से एह राहे हमनीं के गाँव आइल-गइल कमें होत रहे। जादेतर पहिलके राहे गाँव आइल-गइल होखे।\nब्रिटिश शासन काल में एयर फ़ोर्स बेस, पानागढ़ में बड़का बाबूजी धर्मनाथ प्रसाद स्टोर सहायक के पद पर नोकरी करत रहनीं। कम पढ़ल-लिखल रहला के बादो खूब फर्राटेदार अंग्रेजी बोलत रहनीं। अमेरिकन सोल्जर बड़ी मानत रहले सन। दोसरका विश्व-युध्द के बाद जब अमेरिकन ट्रूप लवटे लागल, ओह घरी ओकनी के समझवला के बादो बड़का बाबूजी नोकरी छोड़ के गाँव लवटे के मन बना लेले रहनीं। गाँव लवटला के बाद खेती-बारी के सिलसिला शुरू कइनीं आ उहाँ के जिनगी के आखिरी समय ले खेती-बारी के सिलसिला बहुते बढ़िया से निबहल। बड़का बाबूजी के गाँव के राजनीति से कवनो मतलब ना रहत रहे। एकदम निष्पक्ष रहत रहनीं, जेकरा चलते हर जाति आ तबका से उहाँ के मधुर सम्बन्ध बनल रहल। गाँव-जवार के लोग का बीच में बड़का बाबूजी धर्मू लाल भा चाचा के नाम से जानल जात रहनीं। पता ना काहे तीन पीढ़ी के लोग जइसे कि दादा, बाप आ बेटा उहाँ के चाचा कहत रहे ? आज ले ई बात हमरा समझ में ना आइल।\nजइसन गाँव के पुरनिया लोग बतावत रहे कि हमार दादा स्व० वंशीधर प्रसाद अपना जमाना के पहिलका ग्रेजुएट रहनीं आ वर्मा देस के राजधानी रंगून में शिक्षक रहनीं। जब गाँव आईं त लोग के बीच में पढ़ाई के महत्त्व पर जोर देत रहनीं। दादाजी के देखल त दूर के बात रहे। कवनो फोटो भी ना रहे, जवना से उहाँ के आकृति के कवनो रूपरेखा के अंदाज लगावल जा सके। एगो किताब पर उहाँ के हस्ताक्षार ही एकमात्र स्मृतिशेष बाचल बा। बाबूजी आ बड़का बाबूजी के बचपने में हमार दादा आ दादी परलोक सिधार गइल रहे।\nगौरी नाम के दूगो गाँव बा। दोन चिमनी के पच्छिम में मिसिर लोग के गौरी बा आ पूरब में हमार गाँव गौरी बा, जवन बाबू साहेब के गौरी नाम से जानल जाला। हमरा गाँव में राजपूत लोग के संख्या बेसी रहे। ओह समय लगभग बावन घर राजपूत के रहे। आउरो सब जाति रहे, बाक़िर एको घर ब्राम्हण आ भूमिहार ना रहे। गिन-चुन के कायस्थ लोग के दूगो घर रहे – एगो हमनी के घर आ दोसर हमनी के पटीदार बिकाऊ लाल के। आज कायस्थ जाति में एको परिवार गाँव पर नइखे। दुनू घर में ताला लटकल बा। रोजी-रोटी ख़ातिर सभे गाँव से बहरिया गइल।\nसाँच कहीं त ओह समय में हमार गाँव एकदम अटट देहात रहे। अगर कवनो राहगीर दरवाजा पर पहुँच जाव त गुड़ के भेली के एक टुकी आ एक लोटा पानी छोड़ के दोसर कवनो चीज से ओकर स्वागत कइल संभव ना होखे। बिजली, सड़क, आवे-जाए के कवनो सवारी, दउरी-दोकान भा स्वास्थ्य सुविधा त रहबे ना कइल। गाँव में खाना बनावे ख़ातिर गैस आ कोयला के भी कवनो सुविधा ना रहे। आमतौर पर रहर के खूंटी आ ओकर झांगी, मकई के ढाठा आ मकई के बाल के लेंढ़ा, धान के भूसी, लकड़ी आ गोंइठा जलावन के नाम पर रहत रहे, जवना के लोग पूरा साल भर ख़ातिर जमा कर के रखत रहे। अगर बरसात में जलावन भींज जाव त रसोई में खाना बनावत बेर बड़ दिकदारी होखे। चूल्हा जरावे ख़ातिर लोग एक दोसरा के घर भा घोनसार से कलछुल में आग के भउर माँग के ले आवत रहे आ ओही से चूल्हा जरावे। कई बेर हमहूँ घोनसार से कलछुल में आग के भउर ले आवत रहनीं। माचिस के उपयोग तबे होखे, जब कबो ढेबरी चाहे लालटेन जरावे के पड़े भा कवनो पूजा पाठ होखे। हमरा इयाद बा कि जादेतर घर में लोग कद्दू, नेनुआ आ तरोई के तरकारी बनावते ना रहे, काहेंकि ई सब तरकारी बनावत बेर कड़ाही में एतना जादे पानी छोड़ देत रहे, जवना के सुखावे में जलावन के खरचा जादे होत रहे। ओह समय हर घर में जलावन बहुत सीमित मात्रा में रहत रहे। अगर केहू के घर में कबहूँ कद्दू, नेनुआ आ तरोई के तरकारी कबो बनबो करे त ओह में छर-छर पानी रहत रहे।\nअभाव त बहुते रहे, तबो आपसी मेल-मिलाप आ भाईचारा के चलते सामाजिक तानाबाना बहुते नीक रहे। खरीद फरोख्त करे के अवकात बहुते कम लोग के रहत रहे। निहायत जरुरी सामान जइसे नून, तेल, मसाला, साग–सब्जी, मछरी भा आउर कवनो चीज के खरीदारी करे के होखे त अनाज से बदलेन होत रहे। ओहू में अगर मोट अनाज होखे त जादे अनाज देबे के पड़त रहे। गृहस्थ परिवार में केतनो संपन्नता रहत रहे, बाक़िर नगदी के अभाव त रहबे कइल। गाँव-जवार में बहुते लोग अइसनो रहे, जेकरा गोड़ में चपल रहल त दूर के बात रहे। देह पर सही-सलामत कवनो कपड़ा भी ना रहत रहे। जाड़ा के मौसम त एह लोग ख़ातिर सराप जइसन ही रहे। जब देह पर ही मोसलम कपड़ा ना रहत रहे त ओह लोग के ओढ़ना-बिछौना के बारे में का कहे के बा ? आमतौर पर पुअरा ही बिछौना के काम करत रहे। बोरा ओढ़ना आ बिछौना दुनू के कामे आवत रहे। केहू-केहू धोती भा एगो पातर चादर से ही ओढ़ना के काम चलावे। रात में जब जाड़ सेके लागे भा पाला बर्दास से बहरी हो जाव त लोग उठके कऊड़ा तापत रात बितावे। जे संपन्न किसान रहे, ओकरो लगे अइसन कवनो सुबहित कपड़ा ना रहत रहे, जे पहिर के हित-नाता में कवनो शादी-बियाह के मोका पर जा सके। हमरा आजो इयाद बा कि लगन में जब गाँव-जवार के लोग के कहीं भी हित-नाता में शादी-बियाह भा आउर कवनो मोका पर जाए के पड़त रहे त अक्सर बड़का बाबूजी से धोती-कुर्ता आ जूता पहिरे ख़ातिर माँग के ले जात रहे लोग। ऊ लोग अपना कंधा पर धोती-कुर्ता धइले आ हाथ में जूता लेहले अपना रिश्तेदारी जाए ख़ातिर निकल जात रहे। पैदल चलत-चलत जब कुटुम्ब के गाँव नियरा जाव त कवनो इनार भा चापाकल पर जाके आपन हाथ आ गोड़ रगड़-रगड़ के धोवे आ कुल्ला-गलाला करे। एह से सऊँसे राहता के थकान तनी कम हो जात रहे। ओहिजा आराम से धोती-कुर्ता आ जूता पहिर के तइयार होखे। ओकरा बादे रिश्तेदार में पहुँचत रहे। रिश्तेदारी से लवटला के बाद धोती-कुर्ता धोवा के आ जूता झार-झुर के बड़का बाबूजी के वापस लवटा देत रहे। एही सब काम ख़ातिर बड़का बाबूजी अलगे से एक-दू सेट धोती-कुर्ता रखत रहनीं।\nहमनी के दुआर पर एगो बड़हन इनार रहे, जे चाचा के इनार नाम से जानल जात रहे। एह इनार के चारू ओर गोलाहे बड़हन चबूतरा बनल रहे, जवन ज़मीन से लगभग तीन फीट ऊँच रहे। एह चबूतरा पर रोज एक भोरे से देर रात ले एक से एकाल रोचक नजारा देखे-सुने के मिलत रहे। भोरहीं से चहलकदमी शुरू हो जाव। अड़ोस-पड़ोस के घर में पानी पीये, बर्तन धोवे, खाना बनावे आ औरतन के नहाए ख़ातिर डोल से पानी भर के ले जाए के सिलसिला दिनों भर लागल रहत रहे। दतुअन करत लोग एक भोरे इनार पर पहुँच जात रहे आ चबूतरा पर घंटों बइठकी होखे। बतकही के ना त कवनो ओर रहत रहे आ ना कवनो छोर। ओही में खूब हँसी-ठाठा के बात होखे। पूरा जवार के सगरी खबर एहीजा सुने के मिल जाव। कबो-कबो अइसन मजगर बात होखे कि दुआर से हटे के मन ना करे। जब तनी धूप निकले त एही चबूतरा पर लोग के नहाइल शुरू होखे। ओहिजा कुछ लोग लोटा में जल लेहले सूरज भगवान के जल ढ़ारे। ई सिलसिला रोजे दूपहरिया ले चलत रहे। दिन में गाँव के कुछ औरत सब चबूतरा पर अनाजो सुखावत रहे। साँझ होते चबूतरा पर लोग के जुटान शुरू हो जाव आ फेर शुरू होखे उहे बतकही, हँसी-ठाठा के बात आ हेने-होने के गरमा-गरम खबर। गर्मी में जब बइठकी खतम होखे, तले इनार के चबूतरा पर सूते ख़ातिर अगल-बगल से दस से पन्द्रह आदमी रोजे पहुँच जात रहे। साँच कहीं त ई इनार आ एकर चबूतरा हमनी के दुआर के एगो बड़हन रौनक रहे।\nएही इनार के एगो रोचक प्रसंग याद आ रहल बा। एगो रहली बीजू बो। सऊँसे गाँव के भउजाई लागत रहली। उनका से लोग खूबे हँसी-ठाठा करे, बाक़िर ऊ अकेले ही सब पर बीस पड़त रहली। अकेले में उनका से केहू मज़ाक करे के जल्दी हिम्मत ना करे। रोज सबेरे-साँझ के बेर हमनीं के इनार पर डोल से पानी भरे आवस। जसहीं इनार में आपन डोल डलले रहस, ठीक ओही बीचे गाँव के कवनो लइका दूरे से उनका के रिगा देव – ‘लड्डू लाते मारेली आ जिलेबी दांते काटेली।‘ ई बात सुनते बीजू बो आपन डोल आ ओकर रसरी ओसहीं इनारे में छोड़-छाड़ के ओह लइका के पीठियावे लागस। लइका आगे-आगे भागल जाव आ ई ओकरा के पीछे-पीछे चहेटत रहस। बीजू बो से केहू के जीतल एतना आसान ना रहे। ऊ त अपने दस गो मरद के बराबर रहली। आखिर में ऊ लइका आपन हार मान लेव। तब जाके ओकरा के छोड़स। लगभग रोजे इनार में काँटा डाल के उनकर डोल निकलाव।\nहमरा गाँव में कवनो तरह के सरकारी भा प्राइवेट स्वास्थ्य सेवा के सुविधा ना रहे। दू किलोमीटर के दूरी पर बिसवनिया गाँव बा। ओही से सटले झरही नदी के बाँध पर एगो सरकारी स्वास्थ्य उपकेंद्र रहे, जहाँ एगो केरालियन ए०एन०एम० रहत रहे। ओहिजा कवनो दवाई रहते ना रहे। गाँव से आठ किलोमीटर के दूरी पर दरौली प्रखंड मुख्यालय में एगो सरकारी प्राथमिक स्वास्थ्य केंद्र रहे, जहाँ एम०बी०एस० डॉक्टर उपलब्ध रहे, बाक़िर पूरा जवार भर में कतहूँ एम०बी०एस० डॉक्टर ना रहे। कहीं-कहीं आर०एम०पी० डॉक्टर जरुर भेंटा जात रहे। गाँव भा आसपास में दवाई के कवनो दोकान भी ना रहे। अगर कवनो दवाई के जरूरत पड़ जाव त ख़रीदे ख़ातिर दरौली भा शिवपुर जाए के पड़त रहे। हमरा गाँवे सप्ताह में एक भा दू दिन नागा पर एगो आर०एम०पी० डॉक्टर आपन राजदूत मोटरसाइकिल से आवत रहले। उनकर मोटरसाइकिल भी एतना पुरान रहे कि चलते-चलते बीचे में बन्द हो जाव। हमेसा खराबे रहत रहे। गाड़ी स्टार्ट करे ख़ातिर डॉक्टर साहेब किक मारत-मारत एकदम फेनेफेन हो जात रहले, तबो उनकर मोटरसाइकिल जल्दी स्टार्टे होखे के नामे ना लेव। आखिर में हारपाछ के गाँव के लइकन से ठेलवावस, तब जाके उनकर मोटरसाइकिल स्टार्ट होखे। डॉक्टर साहेब जाति के तेली रहले। उनकर असली नाम केहू जानतो ना रहे। सभे उनका के तेलिया डॉक्टर साहेब के नाम से जानत रहे आ एही नाम से उनका के बोलइबो करे। उनका मुँहो पर सभे तेलिया डॉक्टर साहेब कहे, बाक़िर एह सम्बोधन के ऊ कबहूँ बाउर ना मानत रहले। कवनो लइका आके बोले ए तेलिया डॉक्टर साहेब ! माई बेराम बिया, चल के तनीं देखलीं। डॉक्टर साहेब जाके देखस आ अपना पास से दवाई भी देस। अगर पानी चढ़ावे भा सुई देबे के जरुरत होखे त उहो काम करस। अइसे डॉक्टर साहेब फीस के नाम पर अलगा से रुपया-पइसा ना लेत रहले, बाक़िर सुई, दवाई आ पानी चढ़ावे के जवन चार्ज होखे, ओही में आपन फीसो हनठ के जोड़ देत रहले।\nएगो रोचक घटना इयाद पड़ रहल बा। घर के आँगन के दक्खिन छोर पर चउका रहे। बड़की अम्मा खाना बनावत रहली। चउका के ठीक सामने आँगन में हमनी के बाल-मण्डली के गपशप चलत रहे आ खेल भी होत रहे। एही में हमार चचेरा भाई पुनु माने रंजन आलोक कुछ खुटचाली करत रहले। चउका में बइठल बडकी अम्मा उनकर सब खुटचाली देखत रहली आ ओहिजा से उनका के बार-बार मना भी करत रहली। कतनो मना करस बाक़िर पुनु मनबे ना करस। उनकर खुटचाली खतम होखे के नामे ना लेव। आजिज़ आके खीस में बड़की अम्मा उनका ऊपर छोलनी चला देहली। छोलनी हवा में लहरात आलोक के नाक से लागत थोड़े दूर पर जाके गिरल। उनकर नाक के एगो कोना कट गइल। खून बहे लागल। खून देख के सभे घबरा गइल। घर में अफरा-तफरी मच गइल। सभे परेसान रहे। विचार भइल जे शिवपुर लेजा के डॉक्टर से मरहम-पट्टी करावल जाव। उनका साथे पैदले एक कोस ज़मीन चल के झरही नदी हेलत हमनी के शिवपुर पहुँचनीं सन। उहाँ एगो आर०एम०पी० डॉक्टर भेंटाइल। दूगो टाँका पड़ल आ एगो सुई घोंपाइल। डॉक्टर खाए के कुछ दवाई भी देहलस। दवा लेके फेर पैदले झरही नदी हेलत बिसवनिया होत हमनीं के गाँवे पहुँचनीं सन। शिवपुर के बात आइल त एगो आउर प्रसंग इयाद पड़ गइल। पहिले हमरा गाँव में कवनो आटा चक्की ना रहे, जवना के चलते गेहूँ पिसवावे ख़ातिर शिवपुर जाए के पड़त रहे। बाद में जब हमरा गाँव में सरल लोहार के घरे आटा चक्की बइठल त गेहूँ पिसवावे में तनी सुबहिता हो गइल।\nबड़का बाबूजी के एगो लंगोटिया इयार रहले धारी सिंह। उनका के हमनी सभे धारी बाबा कहत रहनीं। रोज साँझ आ सबेरे दुनू आदमी के मिलल-जुलल होत रहे। कवनो समस्या के एक-दोसरा से साझा करत रहे लोग। बुझाव जइसे एह लोग के एक दोसरा में परान बसेला। आपस में अइसन भुनुर-भुनुर बतियावे लोग कि बगले में बइठल आदमी के ना त कुछ सुनाई पड़े आ ना कुछुओ बुझाव जे का बतियावता लोग। कतहीं भी जाए के होखे त एके साथे जात रहे लोग। पूरा गाँव-जवार में धारी-धर्मू के जोड़ी बहुते नामी रहे। जर-जमीन के खरीद-बिक्री दरौली में होत रहे, काहेंकि सबसे नजदीक रजिस्ट्री कचहरी दरौली में रहे, जे हमरा गाँव से करीब आठ किलोमीटर के दूरी पर रहे। आवे-जाए ख़ातिर पैदल छोड़ के दोसर कवनो सवारी के साधन ना रहे। जवार में केहू के भी जमीन के जब खरीद भा बिक्री होखे त ऊ लोग अपना साथे बड़का बाबूजी के रजिस्ट्री कचहरी जरूर लेके जात रहे। साथे-साथे धारी बाबा जात रहले। बड़का बाबूजी के जर-जायदाद के दस्तावेज के बढ़िया जानकारी रहे। रजिस्ट्री कचहरी के प्रक्रिया आ दस्तावेज के लिपि से परिचित भी रहनीं। हमरा इयाद बा जे गर्मी के दिन में बड़का बाबूजी दरौली से लवटत बेर गोड़रा मछरी जरुरे लेके आवत रहनीं। दरौली में सरयू नदी रहला के चलते गोड़रा मछरी आसानी से मिल जात रहे। ओह समय गोड़रा मछरी दस रुपया में एक सेर मिलत रहे। नाप-तौल ख़ातिर बटखरा में छटाक, सेर, पसेरी आ मन चलत रहे। किलोग्राम के कवनो चलन ना रहे।\nहमार गाँव के जमीन बहुते उपजाऊ रहे। जादेतर धनहर खेत रहे। धान के पैदावार भी जादे होत रहे। एकरा अलावे मकई, मसुरिया, टंगुनी, कोदो, मडुआ, चिना, अरहर, मटर, सरसों, तीसी, पटसन, गन्ना, आलू, पियाज आ साग–सब्जी के उपज भी बढ़िया होखे। गेहूँ के फसल लगभग नाहिए के बराबर होत रहे। बाकिर जौगोजई के खेती खूब होखे। जौगोजई में जौ के मात्रा जादे रहत रहे आ गेहूँ नाम भर के रहत रहे। दवनी-ओसवनी के बाद जब जौगोजई घरे आवे त ओह में से औरत लोग बइठल-बइठल लगभग दस किलो ले गेहूँ चुन के अलगे निकालत रहे आ ओकरा के छठब्रत ख़ातिर नेमहा रख देत रहे। छठ पूजा के समय एही गेहूँ के जांत में पिस के आटा तइयार कइल जाव, आ ओकरे ठेकुआ पाके, जवन अरघ पर चढ़ावल जाव। हर घर में असहीं होत रहे। जौगोजई के आटा के रोटी होखे त तनी मोटाह, बाक़िर खाए में खूबे मीठ आ सवदगर लागे। रफेज भी बहुते रहत रहे, जवन स्वास्थ्य के लिहाज़ से बढ़िया रहत रहे। एगो अइसन समय आइल कि जौ के खेती साफे बन्द हो गइल। जौ के जगह पर लोग गेहूँ बोए लागल। अब त पूरा गाँव-जवार में खोजलो पर पूजा-पाठ ख़ातिर जौ ना भेंटाला। बाजार से ही खरीदे के पड़ेला।\nकबो-कबो अंधविश्वास के सामाजिक मान्यता मिल जाला, जवना के कवनो वैज्ञानिक आधार ना होखे। तबो लोग एगो परम्परा के रूप निभावे लागेला। एही परम्परा के निभावे में पहिले हमरा गाँव में कबहूँ चना ना बोआत रहे। आमलोग के अइसन धारणा रहे कि हमनी के गाँव में चना बोअल ना सहेला। एक बेर हम बड़का बाबूजी से चना बोए ख़ातिर बहुते जिद कइनीं। बड़का बाबूजी मनबे ना करीं आ हम रहनीं जे अपना जिद पर अड़ल रहनीं। बड़का बाबूजी के लगे लरिआइल रहत रहनीं आ बार–बार एके गो रट लगवले रहनीं। आखिर में हार पाछ के बड़का बाबूजी चना बोए ख़ातिर तइयार भइनीं। ओही साल नवरा के गढ़ई के बगल वाला खेत में चना बोआइल। पूरा गाँव-जवार में कानाफूसी शुरू हो गइल। लोग तरे-तरे के बात करे लागल। धारी बाबा आके सब बात बड़का बाबूजी से बतावस। एक दिन धारी बाबा घरे आइल रहले। बड़का बाबूजी से कहत रहले – ‘धर्मू ! काहें अइसन काम कइलऽ हऽ ? पूरा जवार में हल्ला बा। लोग तरे-तरे के बात करत बा। तू जानते बाड़ऽ कि गाँव-जवार में चना बोअल ना सहेला। तहरा ना बोए के चाहत रहे।‘ बड़का बाबूजी कहनीं – ‘अरे लइका के मन रखे ख़ातिर छव कट्ठा में चना बोवा देहनीं। जइसे आउर सब फसल बोआला, ओसहीं चना भी एगो फसल हऽ। अगर बोआइए गइल त एह में हरजे का बा ? छोड़ऽ गाँव के लोग के बात। अब त बोआ गइल बा। अब अगिला साल देखल जाई।‘ चना त खूबे लहलहाई। देख के मन गदगद हो जाव। चना के साग भी खूब खाए के भेंटाइल। गाँव के लोग भी खूब चना के साग खोंट के खइले रहे। गाँव-जवार के लोग मोटा-मोटी आधा खेत के चना के झांगी उखाड़ के खा गइल रहे। ओकरा बादो बहुते चना भइल। अगिला साल से पूरा गाँव-जवार में चना बोआए लागल।\nबात ओह समय के हऽ, जब भैया आ हम पटना में पढ़त रहनीं। छठ में सभे पचरुखी से गाँव चल गइल रहे। हमनी के भी पटना से गांवे जाए के विचार भइल। ओह समय पटना में गंगा नदी पर कवनो पुल ना बनल रहे। उत्तर बिहार जाए ख़ातिर स्टीमर से गंगा नदी हेले के पड़त रहे। भैया आ हम सबेरहीं गाँव जाए ख़ातिर पटना से निकलनी सन। बाँसघाट पहुँचला के बाद बच्चा बाबू के स्टीमर से गंगा नदी हेल के पहलेजा पहुँचनी सन। पहलेजा घाट से सरकारी बस स्टैंड पैदल जाए में पाँच से सात मिनट लागत रहे। ओहू में बस धरे ख़ातिर आपन बक्सा-पेटी माथा पर भा हाथ में लेहले धउर के जाए के पड़त रहे। ना त बस में बइठे के जगह ना भेंटाव। बस में खड़े-खड़े जाए के पड़े। उहाँ से सरकारी बस से सीवान आ सीवान से दरौली के प्राइवेट बस धराइल। दोन पहुँचे से पहिलहीं किरिन डूब गइल रहे। हमनी के आगपाछ में पड़ल रहनीं कि अंधेरा में निकरी नदी कइसे हेलल जाई ? एक त एकदम सूनसान राहता आ ओह पर से किरिन डूबला के बाद नदी के विकराल रूप देख के असहीं भयावह लागे। भैया कहलन कि बड़की दोन में ही उतर जाए के आ ओहिजा बच्चा बाबू के इहाँ रात में ठहर जाव। बच्चा बाबू दोन के नामी आदमी रहले। उनकर कई गो बस चलत रहे। ऊ बाबूजी आ बड़का बाबूजी से परिचित रहले। हमनी दुनू भाई उनका इहाँ पहुँच के आपन परिचय देहनी। बहुते खुश भइलन। बाबूजी आ बड़का बाबूजी के हालचाल पुछलन आ हमनी के रात में रुके के इन्तजाम भी करवले। रात के मछरी-भात खइला के बाद आराम से सूतनीं सन। एक भोरे उठ के फ्रेश भइला के बाद भरपेटाहे नाश्ता भइल। ओकरा बाद हमनी के गाँवे जाए ख़ातिर निकल गइनीं। निकरी नदी के गहराई त जादे ना रहे, बाक़िर नदी बड़ी छितनार रहे। कहीं डांड़ भर त कहीं छाती भर पानी हेलत करीब नौ बजे सबेरे हमनी के गाँव पहुँचनीं सन।\nगाँव गइला के एगो अलगे मज़ा रहत रहे। आजो ओसहीं लागेला। खेत-खरिहान घूमल, गर्मी के दिन में आन्ही-बतास अइला पर एके सांस में नवरा के गढ़ई वाला बगइचा में धउर के आम आ जामुन चुनल, हल से जोतल खेत हेंगावत बेर हेंगा पर बड़का बाबूजी के दुनू गोड़ के बीच बइठ के मज़ा मारल, बैल से गेहूँ के दवनी कइल, चलत पछुआ में ओसवनी के नजारा, खेत पटावत बेर इनार पर चलत राहट भा ढेकुल के ठंढा-ठंढा पानी पीअल, सीजन में मकई के खेत के बीच मचान पर बइठ के होरहल भुट्टा के सवाद लिहल, जाड़ के रात में दुआर पर कउड़ा तापे के बेरा बइठल-बइठल तीन-चार गो उँख चाभल, ओही कउड़ा में कोन पका के ओकरा के खपड़ैल के ओरी पर रात भर ओस में छोड़ल आ होत भिनसहरे ओकर सवाद लिहल, कोल्हू से पेरात उँख के रस पीअल आ एह रस के बनल रसिआव के सवाद लिहल, ताजा-ताजा महिया खाइल, धान के खेत में लागल पानी में बन्सी से टभका पर मछरी मारल, ढेकी के कुटल सुरका चिउरा के सवाद लिहल, लगन के दिन में चोरी-छिपे लौंडा नाच देखल, जतरा पार्टी के अइला पर रामलीला देखल आजो इयाद बा। एह सब में जवन मज़ा मिलत रहे, ओकर बाते कुछ आउर रहे। समय के साथे सम्पन्नता त बहुते बढ़ल, बाक़िर ओइसन मज़ा फेर कबहूँ ना भेंटाइल। साँच कहीं त ऊ सब एगो अलगे दुनिया रहे, जे अब सपना जइसन लागेला। कतनों अभाव रहे, बाक़िर “मन चंगा त कठउती में गंगा” कहावत सोरहो आना सही रहे। ओह ज़माना में सीमित संसाधन के साथे आदमी के जरूरत भी सीमित रहत रहे। थोड़-थाड़ जवने साधन रहत रहे, ओही में खूब मस्ती रहत रहे। बाबूजी के कहल एगो बात हमरा आजो इयाद बा कि जे आदमी आपन जरूरत के जेतने सीमित रखी, ओकरा ओतने कम मानसिक तनाव रही आ ओतने जादे सुखी रही। आज आदमी भले भौतिकवादी सुख-सुविधा से संपन्न त हो गइल, बाकिर पहिले जवन मन के सुख मिलत रहे ऊ त अब गूलर के फूल हो गइल। अब बुझाला जे बाबूजी के जवन सोच आ विचार रहे ऊ केतना सार्थक रहे।\nहमार गाँव बाबू साहेब के गाँव हऽ। जातिगत सोभाव के चलते ओह लोग के दबंगई कवनो नया बात ना रहे। पहिलहूँ थोड़-बहुत दबंगई त रहते रहे, बाक़िर एगो सीमा के भीतरे रहत रहे। लोकलाज आ मान-मार्यादा के तनी खेयाल रहत रहे। साँच कहल जाव त एही भावना के चलते समाज के तानाबाना मजबूत रहत रहे। जब समाज-परिवार बा त लोग के सोच-विचार में अंतर भइल स्वभाविक बा। बाकिर मतभेद जब मनभेद के रूप में बदल जाला त उहाँ अहम् आ आन के जनम होला, जवन सामाजिक संरचना के तार-तार करे में कवनो कसर ना छोड़े। अइसने कुछ हालत हमरा गाँव के हो गइल रहे। देखते-देखते बाबू साहेब लोग दू खेमा में बँट गइल। एकरा बादो हमरा गाँव के जादेतर लोग के राजनीति से कवनो सरोकार ना रहत रहे। एगो रहले गोविन्द सिंह, जे हमरा गाँव के राजनिति के असली केंद्र बिंदु रहले। साँच कहल बा कि अगर टोकरी के एगो आम सड़ जाव त पूरा टोकरी के आम के सड़ा देला। कुछ अइसने हाल हमरा गाँव के भी रहे। एकाध आदमी के सवारथ के चलते सँउसे गाँव के परिवेश बदरंग हो गइल। देखते-देखते गाँव में पहिले जइसन ना त माहौल रह गइल आ ना पहिले जइसन सोच वाला लोग। सब कुछ उलट-पलट हो गइल।\nसन् 1973 आवत-आवत हमरा गाँव–जवार के राजनीति एगो अलगे राह धलेले रहे। हमरा गाँव में चरमनी के गड़हा पर कब्जा करे के चक्कर में एके दिन में तीन आदमी के लाश गिरल। अब लोग गोलबंद होखे लागल रहे, जवना के पूरा फायदा माले पार्टी के कुछ नेता लोग उठावल। हमरा गाँव में माले के एगो अलगे खेमा तइयार हो गइल। गाँव में कुछ नया नेता भी पैदा हो गइलन। देखते-देखते पूरा दरौली प्रखंड माले के गढ़ बन गइल। हमरा गाँव में माले के कुछ नेता लोग के आवाजाही बढ़े लागल। बाबू साहेब लोग के खिलाफ पूरा गाँव में लोग लामबंद होखे लागल। लमहर समय ले दुनू तरफ से ह्त्या के सिलसिला चलत रहल। माहौल एतना खराब हो गइल रहे कि गाँव जाए में डर लागे। साँझ होते लोग अपना-अपना घर के भीतर बन्द हो जात रहे। हालत अइसन हो गइल कि आपन जान बचावे ख़ातिर कुछ बाबू साहेब लोग त हमेसा ख़ातिर गाँव छोड़ दिहल आ फेर कबहूँ लवट के ना आइल। सब बिमारी के इलाज हो सकत बा, बाक़िर गलतफहमी आ शक के कवनो इलाज नइखे। एही बेमारी के चलते हमरा गाँव में कुछ निर्दोष लोग के भी ह्त्या हो गइल, जवना में एगो रहले नथुनी सिंह। उनकर मकान हमरा घर के ठीक सामने रहे। नथुनी सिंह गहिलापुर हाई स्कूल में हेडमास्टर रहले। लम्बा आ छरहरा बदन पर सफ़ेद धोती-कुर्ता में उनकर व्यक्तित्व बहुते निखरत रहे। रोज साइकिल से स्कूल जात-आवत रहले। सालो भर नाव से झरही नदी हेले के पड़त रहे। घर से स्कूल आ स्कूल से घर अइला के अलावे गाँव में उनकर कहीं भी बइठकी ना होत रहे आ गाँव के राजनीति से कवनो खास सरोकार भी ना रखत रहले।\nHum BhojpuriaDecember 14, 20211min2770\nगाँव जहां भारत के आत्मा बसत रहे उहाँ के जड़ में सियासी घुन लाग गइल बा। जनकवि कैलाश गौतम के एगो कविता बड़ा लोकप्रिय बा, ” गाँव गया था, गाँव से भागा” .. स्थिति ओहू से बदतर होत जा रहल बा।\nचुनौती बनल अवसर\nHum BhojpuriaDecember 14, 20211min1920\nलेखक- महेन्द्र प्रसाद सिंह\nसन 1990 के बात ह। हमार पहिलकी किताब, भोजपुरी नाटक, “बिरजू के बिआह” खातिर हमरे अखिल भारतीय भोजपुरी साहित्य सम्मेलन का ओर से जगन्नाथ सिंह पुरस्कार लेबे खातिर नेवतल गइल रहे। हमरा 26 मई 1990 के रेणुकोट पहुंचे के रहे। अखिल भारतीय भोजपुरी साहित्य सम्मेलन के 11वां अधिवेशन के आयोजन उंहवे भइल रहे। पुरस्कार, सम्मेलन के अध्यक्ष डा. विद्या निवास मिश्र का हाथे मिले वाला रहे। विज्ञान आ विधि के विद्यार्थी रहल हमरा अइसन इस्पात उद्योगकर्मी के साहित्य सृजन खातिर पुरस्कार मिलल बहुते बड़ बात रहे। खुशी आ उत्साह से भरल हम बोकारो स्टील सिटी से 25 मई के चल के 26 के रेणुकोट पहुँच गइल रहीं। दिनभर साहित्यकार मित्र लोगिन से भेंट मुलाक़ात में समय बीतल। आपन जवारी आ सबसे प्रिय कवि, कुमार विरल संगे कुछ बेसी समें बीतल। सांझ होते रेणुकोट के स्टेडियम खचा-खच भर गइल रहे। ओह दिन के आकर्षण रहे दिल्ली से आवे वाली आर्केस्ट्रा दल के प्रस्तुति।\nपुरस्कार के आखिरी कड़ी पर हमार नाम रहे। रात के करीब आठ बज के बीस मिनट होखे वाला रहे। पुरस्कार मिलते पाण्डेय कपिल जी हमरा कान में गते से कहनी, “महेंद्र जी, दिल्ली से जवन आर्केस्ट्रा टीम पाँच बजे सांझ के पहुँचे वाला रहे ऊ अभी ले आइल नइखे। गाड़ी पाँच घंटा लेट बिया। रउआ “बिरजू के बिआह” के कुछ डायलग सुना देब? हम अनाउंस कर दिहीं ? कपिल जी “बिरजू के बिआह” नाटक, सम्मेलन के अमनौर (7वां) अधिवेशन, सन 1982 में,रांची (9वां) सन 1985 में, बोकारो (10वां) सन 1988 में आ ओकरा अलावे पटना, रवीन्द्र भवन में देख चुकल रहीं। उहाँ के लागल कि ओह नाटक के संवाद सुना के, हम लोग के शांत कर लेब। सांच बात त ई रहे कि आयोजक लोगिन खातिर दर्शक के ओतना देर तक सम्हारल एगो भारी चुनौती रहे। हमरो खातिर एकल अभिनय से करीब7हजार से बेसी लोग के मनोरंजन कइल, आ ऊहो लगातार डेढ़ घंटा तक, बड़हन चुनौती रहे बाकि एगो बहुत बड़ अवसरो रहे- आपन हुनर देखावे के। कपिल जी के आँख में हम देखनी आ समस्या के गंभीरता आ अपना खातिर अवसर भांपत कहनी, “एनाउंस कर दिहीं ।”\nकपिल जी के आवाज़ गूंजल, “अब रउआ सभे के महेंद्र जी आपन “बिरजू के बिआह” नाटक के डायलाग सुनाइब जवन नाटक खातिर इहाँ के अबके पुरस्कार भेंटल हा।”\nदेखते-देखत, भरल-पूरल मंच खाली होखे लागल। मंच पर खड़ा रहे एगो माइक ओकरा पीछे हम। सोझा दर्शक के शोर शराबा आ हुटिंग के मिलल-जुलल तेज आवाज, “आर्केस्ट्रा-आर्केस्ट्रा” से स्टेडियम गूंजत रहे। मंच खाली हो गइल रहे आ हम शुरू हो गइल रहीं। माइक का सोझा खाड़ बोलत जात रहीं, बिना आवाज निकसले। बोले के माइम चलते रहे, तबले दर्शकदीर्घा से साफ साफ आवाज सुनाये लागल।\n….चुप…चुप… सुन स ना, का बोलता। थोरहीं देर में सन्नाटा छा गइल। हम गुरु गंभीर आवाज़ में कहनी, “त अब बोलीं ?” जोरदार ठहाका गूंजल। लोग हँसत-हँसत लोट पोट हो गइल। हा हा हा हा……अरे तबे ले चुप रहे!\nबिना कुछ बोलले ऑडिएंस के अइसन ठहाका हम पहिलहूँ देख चुकल रहीं। बोकारो ट्रेनिगं सेंटर के वार्षिकोत्सवन में जब हम आपन एकल प्रस्तुति खातिर मंच पर खड़ा होत रहीं त अइसहीं लोग बिना कुछ बोलले हँसत रहे।अब हम ओही आत्मविश्वास से भरल मंच पर आपन गोड़ जमा चुकल रहीं। लोग हँसत रहल हम मुस्कात रहनी। फेनु आपन अलग-अलग नाटकन के अंश सुनावत गइनी। लोग एक-एक शब्द पर ठहाका लगावत रहल। दस बज गइल रहे आने डेढ़ घंटा पर। कपिल जी गते से आ के कहनी। गाड़ी पहुँचहीं वाली बिया। आउर आधा घंटा घींची। हम उहाँ के चिंता मुक्त करत कहनी, “ठीक बा” आ कुछेक हास्य व्यंग्य आ अनुकृति सुनइनी। आधा घंटा बीतल आ दिल्ली से आइल गायन मंडली आपन साज-बाज मंच पर रखे लागल। हम विदा लेवे के अंदाज में लोग के तसल्ली देनी कि जेकर इंतज़ार में रउआ सभे रहीं ऊ दल पहुँच गइल बा। अब रउआ… तब तक गायक दाल के मुखिया (नाम इयाद नइखे) आके कान में कहलें, “दस मिनट आउरी सम्हारी हमनी के बस नेहा के आवत बानी जा। “हम समझ सकत रहीं कि गर्मी का मौसम में दिनभर के ट्रेन सफर के थकान क बाद नेहाइल केतना जरूरी बा। आ उहो जब रात भर गावे-बजावे के होखे तब। हम ओही साहस से आगे बढ़नीं । 30 मिनट बीत गइल। मण्डली के कलाकार मंच पर आके आपन-आपन साज बाज मिलावे के शुरू कर देले रहन।10 मिनट का बाद जब दल प्रस्तुति खातिर तैयार हो गइल, हम बिदा लेबे लगनी। आडिएंस के शोर उठल, “एगो आउर- एगो आउर”,5मिनट आउरी कुछ सुना के खानपुरी कइनी आ विदा लेनी। मने-मने कहनी, “रन जीतलअ ए महेंद्र सिंह”। ई हमार पहिलका आ आखिरी अवसर रहे जब हम अकेले सवा दू घंटा ले लोग के हंसावत रहनी। एकल नाटकन में कुछ रिकॉर्डेड म्यूजिक के भा टीम के नेपथ्य से भा मंच से सपोर्ट रहेला। एह में त ओइसन कुछ रहे ना। खैर सभे दिल खोल के सराहल। लखनऊ से आइल भोजपुरी लोक के संपादक श्रीमती डा राजेश्वरी शांडिल्य आ उनकर पति डा राम बिलास तिवारी जी हमरे लखनऊ में दू महीना बाद आयोजित होखे वाला आपन सांस्कृतिक कार्यक्रम के संचालन आ एकल प्रस्तुति खातिर नेवता दिहल लोग। आवे-जाये के ac2टियर के टिकट कटा के भेजलें आ कार्यक्रम के बाद सम्मानजनक उपहारो दिहलें। खैर ऊ त बाद के बात भइल। रेणुकूट में दोसरका दिने सांझ के कवि सम्मेलन रहे। कवि लोग से मंचो खचाखच ओइसही भरल रहे जइसे कि स्टेडियम। संचालन एगो वरिष्ठ कवि के हाथ में रहे। हमहूँ मंच के पिछला भाग में कविता सुनावे के अपना पारी के इंतज़ार में बइठल रहीं। कवि सम्मेलन नियम के उद्घोषणा भइल। पहिला राउंड में हर कवि के आपन बस एकेगो कविता सुनावे के बा। संचालक महोदय जेकर नाम पुकरलें ऊ कवि आके माइक संभार लिहलें। बाकि ऑडिएंस सुने के तैयारे ना रहे। ज़ोर-ज़ोर से लोग चिचियात रहन, “बोकारो-बोकारो”। पाण्डेय कपिल जी हस्तक्षेप कइनीं । संचालक महोदय से निहोरा कइनीं कि महेंद्र जी के लोग सुनल चाहत बा। उनहीं के पहिले बोला लिहीं। संचालक जी दर्शक के बुद्धिहीनता के आ कुरुचि के खूब कोसनी आ फेनु हार के हमरे आपन कविता सुनावे खातिर आमंत्रित कइनीं। जोरदार थपरी बजा के लोग स्वागत कईलस। हम आपन एगो हास्य व्यंग्य के कविता सुनइनीं आ अपना जगहा पर लवट अइनीं। लोग चिचियाइल, “एगो आउर- एगो आउर”। संचालक के पारा गरम भइल त कपिल जी खाड़ भइनी आ लोग के समझावे के कोसिस कइनी। बाकि सब बेकार। उहाँ के फेनु संचालक से कहनीं कि महेंद्र जी के बोला लिहीं। हमार फेनु बोलाहट भइल संगहीं उहाँ का दर्शक लोग से भी बहुते परेम से कवि सम्मेलन के नियमपूर्वक चलावे में सहयोग के मांग कइनी। दर्शक मान गइलें। हम आपन दोसरको हास्य व्यंग्य कविता सुनाके रेनूकूट के माटी आ उहाँ के दर्शक लोगिन के मनहीं मने प्रणाम कइनीं जे आजो हमरा जिनगी के एगो सबसे प्रेरक संस्मरण का रूप में ताज़ा रहेला। ओहि रेणुकोट में पढ़ल-बढ़ल मेधावी संपादक मनोज भावुक जी के पहल पर हम आपन संस्मरण के कागज पर उतारत बानी। उमेद बा कि उहाँ के एह संस्मरण के आपन पत्रिका में स्थान देब।\nHum BhojpuriaDecember 14, 20211min1460\nHum BhojpuriaDecember 14, 20211min1990\nHum BhojpuriaDecember 14, 20211min2350


अनुभव के अँटिया ह संस्मरण – Hum Bhojpuria\nअनुभव के अँटिया ह संस्मरण\nसंस्मरण का ह ? याददाश्त ह। मेमोरी ह। याददाश्त कवना रुप में दिमाग पर छपल बा, केतना गहराई के साथे मन में बइठल बा, ओही तासीर आ भावना के साथे दिलोदिमाग में गूँजेला। दरअसल संस्मरण अनुभव के अँटिया ह, जवन बोझा बन्हा जाला मन के ढोये खातिर।\nजब लइका पैदा होला त अपना होश सम्हरला ले, अपना नजर में ना उ हिन्दू होला, ना मुसलमान, ना बाभन होला ना बनिया, ना इंडियन होला, ना अमेरिकन। एही से उ मस्त रहेला। छने में लड़े-झगड़ेला आ छने में सब भुला के साथे खेले लागेला। उ अपना ओरिजिनल रुप में रहेला। कुछुओ ओढ़ले-बिछौले ना रहेला। ओकर दिमाग खाली रहेला। विचार शून्य रहेला। याददाश्त के कचरा ना भरल रहेला।\nकचरा शब्द के प्रयोग हम एह से कइनी ह कि एगो सांसारिक आदमी के दिमाग में याददाश्त के नाम पर कुछ जरूरी इन्फॉर्मेशन के छोड़ के ढ़ेर फालतुये बात होला। कवनो तरीका से अगर ई फालतू बात, ई सब बकवास दिमाग से निकल जाये त आदमी फेर लइका बन जाला, अपना मूल स्वरूप में आ जाला। आदमी के मूल स्वरूप आनंद के ह।\nबाकिर आज अधिकांश आदमी दुखी बा, परेशान बा। कुछ दुख जेनुइन बा। ऊ आर्थिक बा, शारीरिक बा। कुछ दुख मानसिक बा। मानसिक दुख के अधिकांश हिस्सा अइसने कचरा वाला याददाश्त के चलते बा, जवन बढ़त उम्र के साथ हमनी के इकठ्ठा कइले बानी जा। एजुकेशन, धर्म, राजनीतिक पार्टी, अलग-अलग गोल, गुट, समाज, सरहद आदि से जुड़ला से जइसन इन्फॉर्मेशन एह दिमाग में फीड भइल, ओइसने याददाश्त बनल, ओइसने संस्मरण। ...\nअउर इहे संस्मरण आगे के जीवन खातिर रेगुलेटर के काम करेला, डिसीजन मेकर के काम करेला। एगो अर्थ में संस्मरण के रउरा अनुभव भी कह सकेनी। अनुभव आदमी के कई गो मुहावरा देले बा जइसे कि दूध के जरल मट्ठा फूंक-फूंक के पीयेला। अनुभव न जाने केतना गीत-गजल, कविता देले बा। हमरे एगो शेर बा -\nअइसहीं ना नू गजल-गीत लिखेलें भावुक\nवक्त इनको के बहुत नाच नचवले होई\nबाकिर सब अनुभव छंद के बंध में बन्हइबो त ना करे। एह संदर्भ में हमार कुछ शेर हाजिर बा -\nदफ़्न बा दिल में तजुर्बा त बहुत ए भावुक\nछंद के बंध में सब काहे समाते नइखे\nअनुभव नया-नया मिले भावुक हो रोज-रोज\nपर गीत आ गजल में ढले कवनो-कवनो बात\nत बात भा अनुभव लेले केतना लोग मर गइल। केतना लोग भीतरे-भीतर घुटल भा खुश भइल। केतना लोग खुशी के मारे नाचल भा दुख से छाती पीटल। केतना लोग अपना नाती-पोता, पर-परिवार के साथे ( अगर उ सुने वाला आ सुने लायक भइल त ) आपन अनुभव, आपन संस्मरण साझा कइल।\nई अंक ओह खुशकिस्मत लोग के चलते बा जेकरा के भगवान ई हुनर देले बाड़े कि ऊ अपना अनुभव के कागज प उतार सके। अपना याददाश्त के लिपिबद्ध कर सके। एही से लेखक के क्रियेटर कहल जाला। ऊ लोर के गजल बना लेला, आग के कविता। घात-प्रतिघात, ठेस-ठोकर के कहानी-संस्मरण।\nत सुख-दुख, आग-पानी, काँट-कूस, फूल-खुशबू, हँसी-खुशी, जहर-माहुर से भरल मन आ ओह मन के याददाश्त से उपजल समय-समय के बात हाजिर बा एह संस्मरण अंक में।\nत काहे खातिर संस्मरण अंक? आनंद खातिर, दोसरा के अनुभव आ जानकारी से सीखे खातिर, सचेत रहे खातिर आ जिनगी के गहराई आ रहस्य के समझे खातिर।\nबात प बात चलsता त कई गो बात मन परsता। ओही बात भा अनुभव भा एहसास से उपजल आपन कई गो शेर मन परsता। ओही में से एगो शेर के साथे आपन बात खतम करत बानी।\nऊ जौन देखलें, ऊ जौन भोगलें, ना भोगे आगे के नस्ल ऊ सब\nएही से आपन कथा-कहानी कहत रहलें मनोज भावुक\n« राउर पातीबिहारी के मौत पर चुप्पी »


Bhojpuri में पढ़ें- खिस्सा ‘कुरसी’ का बिहार एपिसोड | जगदूत न्यूज\nHomeपटनाBhojpuri में पढ़ें- खिस्सा 'कुरसी' का बिहार एपिसोड\nBhojpuri में पढ़ें- खिस्सा ‘कुरसी’ का बिहार एपिसोड\nआम अदिमी खातिर काठ के कुरसी बइठे के चीज हs. लेकिन राजनीति में इहे कुरसी, सत्ता के सिंहासन हs. हैसियत के निशानी हs. राजनीति में कुरसी ही परम सत्य हs . एकरा से जुड़ल अनगिनत कहानी बा. 1975 में एगो फिलिम बनल रहे ‘किस्सा कुर्सी का’. इमरजेंसी में ई सिनेमा पs रोक लाग गइल रहे. लेकिन जइसे-तइसे 1977 में रिलीज भइल रहे. 45 साल बाद कुरसी से जुड़ल एक अउर खिस्सा चरचा में बा. पटना के एक नेता से काल्ह फोन पs बात भइल रहे. ऊ बतवले कि तेजपरताप अउर तेजस्वी के बिबाद के बीया राजद के इफतार पाटी में बोआइल रहे. ओह दिन मुखमंतरी के बगल में बइठे के रहे तेजस्वी के लेकिन बइठ गइले तेजपरताप. ओह घरी तs सब सहज भाव से निबट गइल लेकिन बाद में बबाल हो गइल. तब अब रउआ सभे सुनी, ‘खिस्सा कुरसी का, बिहार एपिसोड एसपेसल’.\nकुरसी, कुरसी के फेर\nझलक बबा के बात पs रघुनंदन चा कहले, का भइल, कइसे भइल तनी फरिया के बताईं बबा . झलक बबा मोबाइल निकाल के एगो फोटो जूम कइले. डिजिटल मीडिया में राजद इफतार पाटी के खबर अउर फोटो के भरमार रहे. झलक बबा पहिले एक फोटो देखवले, एकरा में मुखमंतरी नीतीश जी सोफा पs बइठल बानी अउर हाथ जोड़ के सामने देख रहल बानी. सीएम के बगल में तेजस्वी यादव बइठल बाड़े. एकरा बाद ओही सोफा के हत्था पs तेजपरताप बइठल बाड़े. तनी देर के बाद झलक बबा दोसर फोटो देखवले. एह फोटो में मुखमंतरी के बगल में तेजपरताप बइठल बाड़े. एकरा बगल में एगो छोट कुरसी राखल रहे जवना पs तेजस्वी यादव बइठल बाड़े. जब सभ केहू दूनो फोटो देख लेलस तब झलक बबा कहले, ई दूनो फोटो देख के रउआ सभे का समझनी ? फोटो देख के कुछ बात खटकल कि ना ? कुछ देर सोच के जटाशंकर कहले, हां ! सजल धजल सोफा के बीच ई साधारण कुरसी खटक रहल बा जवना पs तेजस्वी यादव बइठल बाड़े. ऊ डिप्टी सीएम रहल बाड़े. भला अइसे कइसे बइठ गइले ? झलक बबा कहले, बहुत खूब जटाशंकर ! तूं तs एकदम पारखी बाड़s. एक झटका में बात पकड़ ले लs.\nकिस्सा कुर्सी का, बिहार एपिसोड एसपेसल\nफोट देखवला के बाद झलक बबा कहले, पटना के नेता जी इफ्तार पाटी के बड़ा बारीकी से हाल बतवले रहना. उनका मोताबिक, 22 तारीख के राजद के इफ्तार पाटी रहे. समय भइल तब मुखमंतरी नीतीश जी उहां पहुंचनी. तेजस्वी यादव, मुखमंतरी के आगवानी खातिर पहुंचले. एकरा बाद तेजस्वी आदर सहित मुखमंतरी के ले अइले अउर एक सोफा पs बइठा देले. सीएम के बगल में उहो बइठ गइले. मुखमंत्री के आवे से राजद के इफ्तार पाटी के रौनक बढ़ घइल रहे. मुखमंतरी के आवभगत खातिर तेजपरताप भी उहां पहुच गइले. मनमोताबिक जगह ना मिलल तs ऊ उहे सोफा के हत्था पs बइठ गइले जवना पs नीतीश जी अउर तेजस्वी बइठल रहन. राबड़ी जी अउर सांसद मीसा भारती भी उहां आ गइली. एही बीच एक भीआइपी गेस्ट आ गइले तs तेजस्वी अपना जगह से उठ के उनकर सोवागत करे चल गइले. पटना के नेता जी के मोताबिक, तेजस्वी के उठे से जब सीएम के बगल वला सीट खाली हो गइल तब तेजप्रताप ठप से उहां बइठ गइले. सोफा के हत्था पs पहिलहीं से बइठल रहन. जब भीआइपी गेस्ट के बइठा के तेजस्वी लौटले तs देखले कि उनका जगह पs तेजपरताप बइठल बाड़े. ई देख के ऊ कुनमुना गइले. एकरा बाद तेजस्वी घूम घूम के दावते इफ्तार के जायजा लेवे लगले. तेजस्वी सोचत रहन कि कुछ समय ऐने ओने रहब तs शायद तेजपरताप ऊहां से उठ जइहें. लेकिन तेजपरताप सीएम के बगल से टसमस ना भइले. तब तेजस्वी खातिर एगो छोट कुरसी मंगा के सीएम के सोफा के बगल में लगवाल गइल. तेजस्वी सोफा के बीच छोट कुरसी पs बइठे में असहज महसूस करत रहन. मने मन ऊ रंज भी भइले. लेकिन ऊपर से शांत अउर सहज बनल रहले. तेजस्वी डिप्टी सीएम रह चुकल बाड़े. एह हिसाब से उनका सीएम के बगल में बइठल चाहत रहे. उनका खातिर इहे सीट पहिले से तय भी रहे. लेकिन बीच में तेजपरताप के इंट्री हो गइल.\nट्रेन्डिंग खबर : युद्ध के मैदान में बदला विवाह स्‍थल, बचने के लिए भाग रहे युवक की गाड़ी की चपेट में आने से मौत\nभाई-भाई में बोलाचाली बंद !\nझलक बबा के मंडली में दीनानाथ भी बइठल रहन. दीनानाथ पूछले, तेजपरताप पs राजद नेता के पिटाई के आरोप लागल बा ? आखिर का बात बा ? तब झलक बबा कहले, हां ! ओह दिन इफ्तार पाटी के बाद एक बिबाद के भी चरचा हो रहल बा. बिबाद के खुलासा इफ्तार के तीन दिन बाद भइल रहे. राजद के युवा नेता रामराज यादव आरोप लगवले बाड़े कि तेजपरताप उनका साथे मारपीट कइले बाड़े. रूम बंद कर के उनकर पिटाई कइल गइल. हालांकि तेजपरताप एह आरोप से इंकार बा. उनकर कहनाम बा कि रामराज दोसरा के बहकावा में एह तरह के बयान दे रहल बाड़े. सच्चाई जवन होखे, लेकिन एह घटना के बाद दूनो भाई में दरार बढ़ गइल बा. अब तs तेजपरताप राबड़ी जी के आवास में ही रहे आ गइल बाड़े. लेकिन चर्चा बा कि दूनो भाई में बोलचाल बंद बा. एक घर में रहला के बादो बोलाचाली नइखे. चरचा ई बात के भी बा कि तेजपरताप के आवे से अब तेजस्वी इहां से दूर पोलो रोड के आपन सरकारी बंगला में रहे जाये वला बाड़े. एकर तइयारी चल रहल बा. लेकिन घर के लोग तेजस्वी का मनावे में जुटल बाड़े. 30 तारीख के लालू जी पटना आवे वला बाड़े. तब तक तेजस्वी के इंतजार करे के कहल जा रहल बा. अब सभ केहू के उमेद लालू जी पs ही टिकल बा. लालू जी एकरा पहिले भी दूनो भाई के झगरा सलटवले बाड़े. अतना बात कह के झलक बबा कान पs से चश्मा उतार के बगली में धर लेले. तब सभ लोग समझ गइल कि अब बाबा के खिस्सा खतम.\nFIRST PUBLISHED : May 03, 2022, 16:22 IST


खबर भोजपुरी में (शुक, 16 जनवरी 2015) – टटका खबर\n(बियफे, 15 जनवरी के खबर)\nएगो बड़हन दाँव खेलत भाजपा आजु देश के पहिलका महिला आईपीएस अधिकारी रहल किरण बेदी के अपना गोल में शामिल क लिहलसि. कहल जात बा कि भाजपा इनके के आपन मुख्यमंत्री पद के उम्मीदवार मान के चुनाव लड़ी. बाकिर हो सकेला कि एकर बाकायदा एलान ना होखे. किरण बेदी के भाजपा में अइला के खबर सुन के आआपा के लोग सन्न रह गइल बा. वइसे कहत बा लोग कि किरण बेदी आखिरकार राजनीति में आवे के सकारिए लिहली. जब केजरीवाल राजनीति में उतरल रहलें त किरण बेदी राजनीति में आवे के विरोध करत आपन अलग राह ध लिहले रही.\nचुनाव आयुक्त हरि शंकर ब्रह्मा शुक का दिने नयका मुख्य चुनाव आयुक्त बन जइहें. आज मौजूदा चुनाव आयुक्त वी एस संपत 65 साल के होखला पर पद मुक्त हो गइलें आ परंपरा का हिसाब से सबले सीनियर चुनाव आयुक्त के मुख्य चुनाव आयुक्त बना दिहल गइल. हरि शंकर ब्रह्मो तीन महीना बाद रिटायर हो जइहें.\nराजद मुखिया लालू प्रसाद कहतारें कि जनता परिवार के गोलन के मिलावे के कवनो हड़बड़ी नइखे काहे कि हड़बड़ी के काम गड़बड़ी करा देला. कहलन कि मुलायम सिंह के जिम्मा दिहल गइल बा एह मिलान के गोट बइठावे के. ओने कहल जात बा कि मुलायम सिंह नइखन चाहत कि बिहार के चुनाव में एह नयका गोल के हार मिलो आ ओकर बाजा उनुका मूड़ी पर बाजो. ऊ चाहत बाड़न कि पहिले जदयू आ राजद मिल के बिहार जीत लेव लोग ओकरा बादे महाविलय करावल जाव. आ लालू अउर नीतीश में के बड़ छोट कहत अपराधू वाला हाल बा से गोटी बइठत नइखे.\nपश्चिम बंगाल में तृणमूल कांग्रेस के एगो मंत्री मंजुलकृष्णा ठाकुर आजु भाजपा में शामिल हो गइलन. कहलन कि एहिजा दम घुटत रहल हा आ ऊ कुछ कर ना पावत रहले हँ एहीसे भाजपा में शामिल हो गइलन. ममता खातिर ई एगो जोरदार झटका बा काहे कि ऊ पहिलही सारधा घोटाला के दवँक झेलत बाड़ी.\nबिहार सरकार राज्य में डीजल के बिक्री पर दू फीसदी टैक्स बढ़ा के ओकरा के महँग क दिहले बिया. सरकार के कहना बा कि ओकरा राजस्व में डीजल के बहुत योगदान होला आ डीजल के दाम घटला से ओकर राजस्व घटत रहल ह.\nउत्तर प्रदेश के मुख्यमंत्री अखिलेश यादव नइखन चाहत कि रेलवे सुरक्षा बल के जीआरपी थाना वाला अधिकार दिहल जाव. केन्द्र सरकार चाहत बिया कि रेलगाड़ियन में होखे वाला अपराध के प्राथमिकी लिखे के अधिकार रेलवे सुरक्षा बल के दे दिहल जाव जेहसे कि रेलयात्रियन के आपन केस लिखवावे खातिर ट्रेन छोड़े के जरूरत ना पड़े.\nपिछला महीना 26 दिसंबर का दिने एक करोड के सोना लूटे का मामिला में तीन गो पुलिस वालन समेत सात जने के वाराणसी पुलिस गिरफ्तार कइले बिया. एहनी का लगे से लूट के मालो बरामद हो गइल बा.\nबिहार के मुख्यमंत्री जीतन राम मांझी कहलन कि नौ महीना में त बच्चो हो जाला बाकिर मोदी सरकार आठ महीना बिता दिहलसि बाकिर कुछ लउकत नइखे.\nबसपा दिल्ली के सगरी सीट से चुनाव लड़े के एलान कइलसि आ दस सीट पर आपन उम्मीदवार घोषित क दिहलसि आजु. कांग्रेस आजु आपन तिसरका सूची जारी कइलस जवना में राष्ट्रपति के बेटी शर्मिष्ठा मुखर्जी के ग्रेटर कैलाश से टिकट दिहल गइल बा. भाजपा अबहीं ले आपन एको उम्मीदवार के नाम घोषित नइखे कइले. बतावल जात बा कि 19 तारीख के सूची जारी होखी.\nयूपी सरकार के कहना बा कि उन्नाव में गंगा नदी में मिलल लाश के मामिला के जाँच के कवनो जरूरत नइखे काहें कि एह मामिला में कवनो आपराधिक घटना के अनेसा नइखे लउकत.\nकेन्द्रीय कृषि मंत्री राधामोहन सिंह कहलन कि राजेन्द्र कृषि विश्वविद्यालय, पूसा के जल्दिए केन्द्रीय विश्वविद्यालय के दर्जा दे दिहल जाई. एह बारे में 23 तारीख के एगो समौझता होखी.\nबोधगया में अगिला सेशन से आईआईएम में पढ़ाई होखे लागी आ एकरा खातिर अस्थायी कैंपस खोले के काम शुरु हो गइल बा. फिलहाल कैंपस मगध विश्वविद्यालय का परिसरे में बनावल जाई. आईआईएम इंदौर के बोधगया में खुले वाला संस्थान बनावे ला मेंटर बनावल गइल बा.\nरोहतास जिला के डेहरी ऑन सोन इलाका के सोहरा गांव का लगे वाराणसी के एगो व्यवसायी के बम मार के घाहिल क दिहल गइल आ उनुका लगे से पैंतीस किलो चांदी लूट ले गइले बदमाश.\nपश्चिम चंपारण के बैरिया इलाका के भितहा गांव में बकाया रुपिया मँगला पर एगो दुकानदार के जान ले लिहलसि कर्जखोर.\nभारतीय रिजर्व बैंक बियफे का दिने अचानके आपन रेपो दर चौथाई फीसदी घटा दिहलसि जवना का बाद शेयर बाजार में जोरदार तेजी देखे के मिलल. सेंसेक्स में एक दिन के सबले अधिका बढ़ोतरी दर्ज भइल. वित्‍तमंत्री अरूण जेटली एह फैसला के सरहलन आ कहलन कि भारतीय अर्थव्‍यवस्‍था ला ई बढ़िया फैसला बा. सेंसेक्स में बियफे का दिने 729 अंक के आ निफ्टी में 217 अंक के बढ़ोतरी भइल. रुपिया में डालर का मुकाबले 12 पइसा के मजबूती आइल.\nभारत के पी वी सिंधु कोरिया के किम-ह्यो-मिन के हरा के मलेशिया मास्‍टर्स बैडमिन्‍टन टूर्नामेंट के क्‍वार्टर-फाइनल में पहुंच गइल बाड़ी. ओने पी कश्‍यप, बी साई प्रणीत, आदित्‍य प्रकाश आ अजय जयराम पुरूष वर्ग के प्री-क्‍वार्टर-फाइनल में पहुंचल बाड़े.\n(देरी से समाचार दिहला खातिर अनसइला के जरूरत नइखे काहें कि अकेला आदमी से देरी भा गैरहाजिर हो गइल साधारण बात बा. केहू खोजलो पर नइखे मिलत से संपादन में सहयोग कर सको.)


विश्व भोजपुरी सम्मेलन में भोजपुरिया डॉन – Anjoria\nहिन्दी सिनेमा में डॉन बने वाला अमिताभ बच्चन आ शाहरुख खान का बाद अब भोजपुरी सिनेमा के मेगा स्टार मनोज तिवारी भोजपुरिया डॉन में डॉन बने जा रहल बाड़न. एह फिल्म के निर्माण राकेश कोहली आ निर्देशन रवि सिन्हा करीहें. पिछला दिने एह फिल्म के म्यूजिक अमिताभ बच्चन के जुहू आवास का लगे बनल एला बैंक्वेट हॉल में ताली के गड़गड़ाहट का बीचे जारी कइल गइल. संगीत जारी करावल गइल विश्व भोजपुरी सम्मेलन के संयोजक आ महाराष्ट्र के प्रशासनिक अधिकारी रह चुकल सतीश त्रिपाठी का हाथे. सतीश त्रिपाठी बतवलें कि अगिला महीना २१ से २३ मई का बीच आगरा में अगिला विश्व भोजपुरी सम्मेलन आयोजित होखी जवना में भोजपुरिया डॉन के स्पेशल स्क्रीनिंग करावल जाई. इहो पहिला बेर होखी कि कवनो फिल्म विश्व भोजपुरी सम्मेलन में देखावल जाई.\nसंगीत रिलीज का मौका पर अखबार दोपहर का सामना के संपादक प्रेम शुक्ला भोजपुरिया डॉन के जमके बड़ाई कइलन आ कहलन कि ई फिल्म भोजपुरी सिनेमा के एगो नया राह देखाई. एह मौका पर दुर्गा प्रसाद, संजय सिन्हा, मोनिका सिन्हा, राजकुमार आर पाण्डे, आनन्द गहतराज, विष्णू शंकर वेलू, प्यारेलाल यादव, श्याम देहाती, आ किशन खदरिया समेत बहुते दिग्गज मौजूद रहलें.\nकहानी के कुछ कुछ संकेत देत बतावल गइल कि एह फिल्म में डॉन का पीछे २२ मुल्कन के पुलिस ना बलुक ओहिजा के डॉन पड़ीहें. सिस्टम का खिलाफ बगावत करे वाला जाबांज भोजपुरिया डॉन साबित कर देखाई कि भोजपुरिया जवान अगर अपना पर आ जाव त निमना निमना के छुट्टी करा दीहि.\nएह फिल्म में मनोज तिवारी का साथे मोनालिसा, स्वाति वर्मा, निराली नामदेव, रजा मुदार, अली खान, गजेन्द्र चौहान, गोपाल राय, आ अवधेश मिश्रा के खास भूमिका बा.\nPrevious Post: अनूप जलोटा बनवइहें सड़क\nNext Post: केकर लाठी भारी पड़ी\ni filim ke muhurat3saal pahile bhail rahe …aur du saal se filim banke taiyaar baa… kehu kharide khaatir taiyaar naikhe .. ab music riliz kaila se sambhav ba koi kharidaar mil jai


चलs ना फेर से भाई बनल जाओ भाई – Anjoria\nअक्टूबर 11, 2016 लव कान्त सिंह\n– लव कान्त सिंह\nदरद हिया के छुपा रहल बानी\nलोर पोंछ के मुस्का रहल बानी.\nकांट के बगिया में हमके फेंकल केहू\nबनके फूल ओजा भी फुला रहल बानी.\nगरहा खोनले रहस कि गिरी ओमे ई\nउनहीं के गरहा से बचा रहल बानी.\nइहे पाठ उनका के पढ़ा रहल बानी.\nजात-धर्म के नाम पर जिनकर बा बेपार\nओह बेपार में घाटा बढ़ा रहल बानी.\nघाव लमहर भइल बा देस के पीठ पर\n“लव” मलहम ओहपर चढ़ा रहल बानी.\n2 thoughts on “चलs ना फेर से भाई बनल जाओ भाई”\nगुरूजी कहते हैं:\nनवम्बर 6, 2016 को 5:34 पूर्वाह्न पर\nहमहू के भाई बनल ए भाई\nअक्टूबर 12, 2016 को 12:10 अपराह्न पर


पहिला चरण के मतदान आजु, सगरी तइयारी पूरा – Anjoria\nअक्टूबर 21, 2010 बिहार चुनाव\nबिहार विधानसभा चुनाव के पहिलका दौर के मतदान आजु होखे जा रहल बा. चुनाव आयोग अपना तरफ से चुनाव के सगरी तइयारी पूरा कर लिहले बा. बूथ से सीधे वेब स्ट्रीमिंग के व्यवस्था रही जवना से पूरा मतदान पर नजर राखल जाई. साथ ही वायुसेना के कई गो हेलीकाप्टर किराया पर लिहल गइल बा जवना से आसमान से नजर राखल जाई आ कतहीं कवनो गड़बड़ी ना होखे दिहल जाई.\nआजु जवना खास लोग के भाग्य के फैसला जनता करे वाली बा ओह लोग में कांग्रेस के प्रदेश अध्यक्ष महबूब अली कैसर, रंजीता रंजन, लवली आनन्द, आ प्रदेश के मंत्री नरेन्द्र नारायण यादव शामिल बाड़े.\nदोसरका दौर के चुनावो खातिर जोर शोर से प्रचार चल रहल बा. काल्हु मायावती बेतिया आ सिवान में अपना प्रत्याशियन खातिर प्रचार करत कहली कि बसपा के सरकार बनल त यूपी लेखा विकास कइल जाई.\nरविकिशन के प्रवक्ता से मिलल समाचार का मुताबिक रविकिशन बिहार में कांग्रेस खातिर भीड़ जुटावे में लागल बाड़न आ उनकर प्रबाव देखत पार्टी उनका के अलगा से हेलीकाप्टर दिहले बिया. अबले ऊ करीब चालीस गो सभा संबोधित कर चुकल बाड़े आ उनका प्रचार कार्य से राहुलो गाँधी खुश बाड़े.


पैंतालिस हजार सिपाहियन के बहाली होखी – टटका खबर\nपैंतालिस हजार सिपाहियन के बहाली होखी\nबिहार विधानसभा में गृहमंत्रालय के अनुदान मांग पर चरचा का दौरान मंत्री विजय कुमार चौधरी बतवले कि सरकार पैंतालिस हजार सिपाहियन के बहाली करी. कहलन कि एनडीए शासन में कानून के राज बहाल भइल बा आ लोग अमनचैन से बा. उनकर कहना रहे कि पिछला चुनाव में मिलल जीत के पूरा श्रेय गृह विभाग के जात बा जेकरा चलते राज्य में कानून के शासन बहाल भइल. राजद नेता अब्दुल बारी सिद्दिकी के कहना रहे कि सरकार बार बार कानून व्यवस्था के दुहाई देके जनता के भरमावत बिया. सिद्दिकी आरोप लगवलन कि राज्य में अपहरण फिरौती बदस्तूर जारी बा आ अपराध में बढ़ोतरी भइल बा. राजदे के राघवेन्द्र प्रताप सिंह के कहना रहे कि अपराधी त अतना मनबढ़ हो गइल बाड़े कि मंत्रीओ से रंगदारी माँगत बाड़े सँ.


टटका खबर, मंगल, वैशाख अमावस्या, 2078 विक्रमी – टटका खबर\nMay 11, 2021 अफगानिस्तान, कश्मीर, कौशाम्बी, चंपारण, जौनपुर, नेपाल, बंगाल, बलिया, रोहतास. सोनभद्र, सुवेन्दू अधिकारी, हिन्दू राष्ट्र, हिमन्त बिस्वा सरना\nपश्चिम बंगाल के नंदीग्राम विधानसभा सीट पर मुख्यमंत्री ममता बनर्जी के पटखनिया देबे वाला भाजपा विधायक सुवेंदु अधिकारी के सभका एकमत राय से काल्ह सोमार का दिने भाजपा विधायक दल के नेता चुन लीहल गइल. एकरा साथही इहो तय हो गइल कि ऊ राज्य विधानसभा में नेता प्रतिपक्ष रहीहें.\nविधायक दल के बइठक में उनुका नाम के प्रस्ताव विधायक मुकुल रॉय रखलन जवना के 22 गो अउरी विधायक समर्थन कइलें. सभका से पूछल गइल कि का कवनो अउर नाम बा जवना पर विचार कइल जाव त केहू कवनो दोसर नाम ना उठावल. जाने जोग बा कि पिछला विधानसभा में महज तीन सीट जीते वाली भाजपा अबकी 77 गो सीट पर जीतल बिया आ कबो राज्य में सरकार चलावे वाला कांग्रेस आ बँबारा गिरोह के सूपड़ा साफ हो गइल बा.\nसुवेन्दु अधिकारी एक जमाना में ममता के दहिना हाथ रहलन आ उनुका ऊ हर तिकड़म के जानकारी बा जवना के इस्तेमाल तृणमूल करेले. लोहा के लोहे से काटे वाला कहावत के साँच करत सुवेन्दु अधिकारी अब पश्चिम बंगाल में भाजपा के ताकत अउरी बढ़इहें आ तबले ममता के नाकिन के दम उखड़ले रहीहें.\nयूपी में योगी आदित्य नाथ आ असम में हिमन्त बिस्वा सरमा का बाद पश्चिम बंगाल में सुवेन्दु के भाजपा नेता बनावल साफ संकेत देत बा कि भाजपा ना त अपना राह से डिगल बिया ना डिगी.\nकाल्हु एगो सादा समारोह में असम के नव निर्वाचित मुख्यमंत्री हिमंत बिस्वा सरमा आ उनुका मंत्रिमण्डल के 14 गो मंत्रियन के पद आ गोपनीयता के किरिया धरावल गइल.\nराष्ट्रीय स्वयंसेवक संघ क पहल पर समाज के विभिन्न वर्गन के सामूहिक प्रयास से बनल कोविड रिस्पांस टीम ‘पॉजिटिविटी अनलिमिटेड – हम जीतेंगे’ एगो व्याख्यानमाला आयोजित करे जा रहल बिया 11 से 15 मई ले चले वाला एह व्याखानमाला में देश के कई प्रमुख लोगन के व्याखायान करावल जाई. कोशिश बा कि देश में एगो सकारात्मक वातावरण बनावल जाय.\nदेश के शेयर बाजारन में काल्हु जम के लिवाली भइला से काल्ह सोमार का दिने सेंसेक्स 296 अंक चढ़ल आ निफ्टी 119 अंक. बाकिर आजु अनेसा बा कि विदेशी बाजारन से मिलत संकेतन का चलते आजु बाजार गिरावट का साथ खुलीहें सँ आ ओकरा बाद देखल जाई कि निवेशकन के रुख का रहत बा. गिरला पर खरीदत बाडें कि गिरावट में शामिल होके बाजार अउरी गिरावल बाड़ें. वइसे एक बात त साफे लउकत बा कि शेयर बाजार आ असली अर्थ व्यवस्था में कवनो नाता नइखे रहि गइल. अर्ठ व्यवस्था कोरोना का चलते गिरावट के राहे जात बा बाकिर बाजार में लिक्विडिटी का बाढ़ का चलते शेयर बाजार उछिलत जात बा.\nनेपाल के संसद में पेश प्रधानमंत्री के पी शर्मा ओली पर विश्वास के प्रस्ताव पारित ना हो सकल. प्रचण्ड दहल ओली से फरका हो गइल बाड़न आ एह चलते ओली का ओर महज 93 गो वोट पड़ल जबकि उनुका खिलाफ 124 गो. भारत के पड़ोसी देश नेपाल में राजनीतिक अस्थिरता के असर भारतो पर पड़बे करी. एक समय दुनिया के अकेला हिन्दू देश रहल नेपाल में भारत के कांग्रेसी सरकारन के अपरोक्ष समर्थन से बँवारा गिरोह बरियार होत चलि गइल आ ओकरा के हिन्दू राष्ट्र से हटा के सेकूलर राष्ट्र बना दीहल गइल. आजु का तारीख में दुनिया में एकहू हिन्दू देश नइखे रहि गइल. गँवे-गँवे भारतो में सेकूलर छूत बढ़ल जात बा. देश के कई राज्यन में हिन्दू अल्पमत में आ चुकल बाड़ें. कश्मीर से हिन्दूवन के लूट-मार-बलात्कार करत खदेड़ दीहल गइल. कांग्रेसी आ बँवारा गिरोह के साजिश का तहत ओकरा के हिन्दू विरोधी ना बता के कश्मीरी पंडित विरोधी बता दीहल गइल आ मानसिक रुप से जाति का टुकड़ा-टुकड़ा में बँटल हिन्दुवन के अब उहे हाल बंगाल में होखे जा रहल बा. जइसे कश्मीर से हिन्दू नर संहार के खबर पर लीपा पोती भइल रहुवे ओही तरह बंगाल में हिन्दुवन पर हो रहल अत्याचार पर मीडिया, राजनीतिक गोल, आ न्यायपालिको चुप्पी साध के बइठल बिया. अगर ई चुप्पी हिन्दुवन के अखरत नइखे त उऩुकर कवनो भविछ्य नइखे बाँचल.\nअफगानिस्तान के दक्षिणी जाबुल प्रांत में इस्लामी आतंकवादी हमला में एगो बस के बम से उड़ा दीहल गइल जवना से 11 जने के ओहिजे मौत हो गइल आ दू दर्जन से अधिका लोग घवाहिल हो गइलें. अतवार देर राति ई हमला भइल रहे.\nसारण जिला के डेरनी इलाका के धनौती गाँव में अपना फूआ किहां आइल दिघवारा इलाका के बसंतपुर गांव के एगो नवही के लाश धनौती गाँव में एगो इऩार से बरामद कइल गइल बा.\nपश्चिम चंपारण जिला के बगहा इलाका के पिपरिया गाँव का लगे तिरहुत नहर का किनारे माटी काटत कुछ मेहारुवन पर भहरा के गिर गइल जमीन के एगो टुकड़ा आ ओकरा नीचे दबा के दू गो मेहरारुवन के मौत ओहिजे हो गइल आ तीन गो घवाहिलन के अस्पताल में भरती करावल गइल बा.\nसोनभद्र के पिपरी इलाका में रनटोला गाँव के लगे एगो बाइक आ कार के टक्कर का बाद कार में आग लाग गइल. एह आदग में बाइक चालक के मौत हो गइल आ पीछे बइठल ओकर मेहरारु के आग में जर के मौत हो गइल.\nसारण जिला के दिघवारा बाजार के लगे एगो फाइनेंस कंपनी के कर्मचारी के गोली मारके करीब साढ़े नौ लाख रूपिया लूट लीहल गइल.\nसोनभद्र जिला के हाथीनाला इलाका में भइल एगो सड़क हादसा में बोलेरो आ ट्रक के बीच भइल टक्कर में एक आदमी के मौत हो गइल आ पाँच लोग घवाहिल हो गइल.\nरोहतास में बंजारी गाँव के एगो आदमी पहिले त अतवार के राति अपना मेहरारु के गरदन दबा के मुआ दिहलसि आ बाद में अपनो फाँसी पर लटक के जान दे दिहलसि.\nबलिया जिला के दुबहड़ इलाका के घोड़हरा गाँव में शादी क के आइल एगो नवही के मौत के मौत अतवार के साँझ बिजली के करंट लगला से हो गइल. 8 मई के शादी भइल रहुवे आ अतवारा का दिने बारात विदा भइल रहुवे. दुलहा ससुरारी से मिलल सामान अपना कोठरी में सजावत रहुवे जब ओकरा बिजली के करंट लाग गइल.\nकौशांबी जिला के पिपरी इलाका के चलौली गाँव से एगो नाबालिग लड़की के अपहरण कर के ले जाए का आरोप में एगो सिपाही के ओकरा भोई आ संघतियन का साथे गिरफ्चार कर लीहल गइल बा.\nजौनपुर जिला के खेतासराय इलाका के पोरईकला गाँव के एगो आदमी के लाश ओकरा कोठरी में फाँसी पर लटकल बरामद भइल बा. पिछला छह बरीस से ऊ अपना परिवार के अलगा हो के अकेलही रहत रहुवे. ओकर मेहरारू बच्चा मुंबई में ओकरा छोट भाई का साथे रहेलें.


जीत के जोश\nकाल्हु एगो शानदार मैच खेल के मुम्बई इण्डियन्स के टीम चेन्नई सुपर किंग्स के एक रन से हरा के चउथा बेर आईपीएल खिताब जीते के गौरव हासिल क लिहलसि.\nमैच के आखिरी ओवर में चेन्नई टीम के9रन चाहत रहुवे जीते खातिर. बाकिर लसिथ मलिंगा अपना एह ओवर में महज सात रन दे के ओकरा के जीत से दूर क दिहलें आ अपना चीम मुम्बई इण्डि.न्स के खिताब दिआ दिहलें. ओकरा पहिले अपना तीन ओवर में मलिंगा 42 रन दिहले रहुवन आ अनेसा रहुवे कि उनका आखिरी ओवरो में अइसने कुछ होखी. बाकिर क्रिकेट आ चुनाव अपना आखिरी पल ले ससपेन्स बनवले राखेला. सलिंगा के आखिरी गेंद पर चेन्नई टीम के दू गो रन बनावे के रहुवे बाकिर मलिंगा के जादूई स्लोवर बॉल यार्कर आपन कमाल देखा दिहलसि.\nचेन्नई का ओर से बल्लेबाजी करत शेन वाट्सन 59 गेंद पर 80 रन बना के ओकरा के जीत का कगार पर चहुँपा चुकल रहुवन बाकिर मलिंगा के ओवर झेलत चउथा गेंद पर दुसरका रन दउड़े का फेर में अपना के रन आउट करा दिहलन. कोढ़ में खाज ई बन गइल कि रविन्द्र जडेजा दुसरका छोर पर फँसल रहि गइलन.


बतकुच्चन  – ८४ – Anjoria\nNov 5, 2012 बतकुच्चन\nगुन आ ग्यान, गुनी आ ग्यानी. के बड़ छोट कहत अपराधा. बाकिर बिना गुन के ग्यान आ बिना ग्यान के गुन ढेर कामे ना आ पावे. गुन आ गुण एक होइओ के एक ना होखे. गुण दोष वाला गुण आ हुनर वाला गुन. अब एह गुन के केहु के गुण मानल जा सकेला बाकिर हर गुण गुन का कामे आवे जरूरी ना होला. कई बेर त कुछ गुण दोष मान लिहल जाला. जइसे कि कवनो आदमी नाट होखे त ई त ओकर गुण भइल बाकिर समाज का नजरिया से ई ओकर दोस हो गइल. एह तरह से देखल जाव त दोसो गुणे होला. दोष गुण के एगो प्रकार होला. गूण से अलग कुछ ना हो सके. बाकिर गुन दोष ना हो सके. आ गुण आ गुन में सबले बड़का फरक एकरे के माने के चाहीं.\nगुनी आ ग्यानी के फरक समुझे खातिर एगो आसान उदाहरण दिहल जा सकेला. जइसे कि ग्यानी वकील कानून जानेला आ गुनी वकील जज के. अब ई रउरा पर बा कि ग्यानी के चुनत बानी कि गुनी के. गुनी आदमी भा औरत के पूछ सभे करेला बाकिर ग्यानी के मान मिलेला. कहल गइल बा कि गुनी ना हेराइल गुनग्यानी हेराइल बा. से एह पूछ आ मान में फरक बा. जइसे कि मान आ मान में. एगो मान सम्मान वाला मान आ दोसरका बाघ के माँद. माँद के भोजपुरी में मान कहल जाला . खैर बात बहकवला के जरूरत नइखे. लवटल जाव सम्मान वाला मान पर. त जेकरा के मान दीं ओकरा के पूछबो करीं जरूरी नइखे ठीक ओही तरह जइसे जेकरा के पूछीं ओकरा के मानो दीं इहो जरूरी ना होला. कर्मचारी के पूछ ओकरा गुन का चलते, हुनर का चलते होला बाकिर ओकरा के मान मिले ई जरूरी ना होला. दबंग लोग त गुनी से बेगार खटावे में माहिर होला. बाकिर ग्यानी के बेगार ना खटावल जा सके. रउरा केहु के कुछ करे ला त मजबूर कर सकीलें बाकिर कुछ सोचे ला ना. सोच आदमी के आजाद करेला, सोचे में ऊ आजाद होला कि का सोचे, कब सोचे आ कइसे सोचे. फेर एह सोच आ चिन्ता वाला सोच में फरक होला. चिन्ता वाला सोच आदमी के घुन तरे खा जाला अगर ऊ सही तरीका से ना सोचे त. सोच के समाधान सोचे से हो सकेला बशर्ते ऊ सही सोच होखे. त एगो सोच समस्या के नाम त दोसर सोच समाधान के.\nसोच पर याद आ गइल सवाचल. कवनो बात के जानकारी लिहल सवाचल हो सकेला. केहु के हाल चाल पूछल सवाचल होला. बोल के जानकारी माँगल सवाचल कहल गइल काहे कि ई वाच्य से कइल जाला. चुपे चोरी जानकारी बटोरल सवाचल ना होखे खुफियागिरी हो जाला. खैर बात होत रहुवे ग्यानी आ गुनी के. ग्यान से विचार होला गुन से आचार व्यवहार. ग्यानी व्यवहारिओ होखसु जरूरी नइखे. अधिकतर मामिला में ग्यानी लोग आचार व्यवहार में कमजोर पावल जालें. गुनी एह मामिला में गुनगर होलें. काहे कि अगर आचार व्यवहार सही नइखे त गुन कामे ना आ पाई. गुन के बात गुनगुनात निर्गुन याद पड़ गइल. निर्गुन माने जवना के कवनो गुन ना होखे. बाकिर निर्गुन एक तरह के गीतो के कहल जाला. खास कर के भजन के एगो शैली ह निर्गुन. बाकिर निर्गुनिया नेता के सबले बड़का गुन होला कि ऊ घोटाला करे जानेला. आ अब त ओकर मान एह पर टिक गइल बा कि कतना बड़का घोटाला कइलसि. अगर कवनो नेता पर पचास सौ लाख घोटाला के आरोप लगावे क बा त वकील पहिले से तइयार राखीं. काहे कि ऊ रउरा पर मानहानि के मुकदमा कर सकेला. अतना बड़ नेता पर अतना छोट घोटाला के आरोप !\nकांग्रेस खातिर टर्निंग प्वायंट


शासन चलावल, बच्चा पालल आ दूध उबालल बिना खड़ा भइले ना हो पावे ( बतकुच्चन – १२७) – Anjoria\nसितम्बर 24, 2013 बतकुच्चन\nगंगा, तिरंगा, नवरंगा, बहुरंगा, एकरंगा, लफंगा, भिखमंगा, लंगा, आ दंगा.\nतिरंगा आ बहुरंगा आबादी वाला अपना देश में गंगा के महत्व बहुते बा. बाकिर गंगा के खासियते में एगो अइसन गुन लुकाइल बा जवना के केहू बढ़ियो कह सकेला त केहू खराबो. जइसे कि गंगा अपना में सगरी कुछ बहा समा ले जाली आ ओकरा बावजूद उनुका पवित्रता में, उनुका सम्मान में कवनो कमी ना आवे. गंगा के एही खासियत के कुछ लोग नाजायजो फायदा उठावेला आ आपन सगरी कचरा उनुके में बहवा देला अपने पवित्तर बनल रहे खातिर. देश के राजनीतिओ अइसने गंगा हो गइल बा जवना में सबकुछ समाइल जात बा आ राजनीति के भिखमंगा, लफंगा एह बहुरंगा नवरंगा देश के एकरंगा बनावे के कोशिश में लागल बाड़ें. एहिजा एकरंगा कवनो धार्मिक एका के नइखीं कहत, सभका के एके पाला में डाल लेबे के कोशिश के कहत बानी. काहे कि एकरंगा विशेषणो होला आ संज्ञा रूप में लाल कपड़ो के कहल जाला. हरियर, आसमानी, नीला, सफेद, करिया, भगवा के एकरंग होखला का बावजूद एकरंगा ना कहाव.\nपिछला दू हफ्ता से अधिका ले देश के बड़का प्रदेश, गंगा के मैदान के देश उत्तर प्रदेश फिरकावाराना आग में जरत बा. आ एकर दोस बस राजनीति में आइल लफंगई, नंगई के दिहल जा सकेला जे अपना फायदा ला समाज के टुकड़ा टुकड़ा बाँट अपना बखरा में बड़हन टुकड़ा समेटे के कोशिश करे में लागल बा. दंगा से दंग हो जाए के चाहीं प्रशासन के बाकिर एहिजा वइसन कुछ नइखे लउकत. प्रशासन एह दंगा से दंग नइखे ओकरा सब कुछ के जानकारी पहिले से बा आ ऊ सब कुछ जानत समुझत आपन खेल खेले में लागल बा. बापे पूत परापत घोड़ा, बहुत नहीं त थोड़ा थोड़ा वाला अंदाज में बबुआ अपना बाबूजी के कान काटे में लागल बाड़ें.\nकुछ दिन पहिले इहे प्रशासन आपन पराक्रम देखावत परिक्रमा रोक दिहलसि काहे कि ओकरा के रोकल सहज रहे आसान रहे. बाकिर दू गो नवहियन के घेर के मारे वाला अपराधियन के काबू करे में, ओकनी के गिरफ्तार करे में ओकर कवनो रुचि ना रहल. सोचलसि कि मामिला जइसे तइसे शांत हो जाई. बाकिर मामिला हाथ से बेहाथ हो गइल. राज्यपाल तक के लिखे के पड़ल कि सरकार आपन काम समय पर ना कइलसि आ छोट मोट मामिला बड़हन बन गइल. शरम के बात होखे के चाहीं कि एह दंगा के रोके में परिक्रमा रोके वाला पराक्रम कामे ना आ सकल आ सेना बोलावे पड़ल. पहिला बेर गाँवन के हालात काबू में करे ला सेना के गाँवन का बीच मार्च करे के पड़ल. संतोष बस अतने बा कि मामिला काबू में आ गइल बा आ अब हालात सामान्य होखे लागल बा. बाकिर अगर रीति नीति ना बदलल त कहिया ले ? वोट के एह लंगन, भिखमंगन, आ लफंगन के राह प ले आवल अतना आसान बा का? तसला में राखल दूध चुल्हा पर चढ़ल फफनाए का कगार पर बा. अबगे शांत लउकत बा अबहिए फफना उठी. शासन चलावल, बच्चा पालल आ दूध उबालल बिना खड़ा भइले ना हो पावे. नजर एने से ओने भइल कि मामिला बिगड़ल.\nबा अतना धीरज?\n(१५ सितंबर २०१३)\nई अतते कबले (बतकुच्चन – १२६)\nOne thought on “शासन चलावल, बच्चा पालल आ दूध उबालल बिना खड़ा भइले ना हो पावे ( बतकुच्चन – १२७)”\nसितम्बर 25, 2013 को 4:03 अपराह्न पर\nबहुत नीमन लागल राउर


आरक्षण, गुजरात, आ रहमान मलिक – Anjoria\nDec 17, 2012 आरक्षण, गुजरात, रहमान मलिक\nआजु देश का सोझा तीन गो सवाल बा. आरक्षण, गुजरात आ रहमान मलिक. सबले पहिले तिसरका सवाल. पता ना सरकार का सोच के रहमान के पन्द्रह दिसंबर के बोलवले रहुवे जब गुजरात चुनाव प्रचार अपना जोर पर रहुवे. रहमान के आवग आ गुजरात के चुनाव दुनु बहुत पहिले से तय रहुवे एहसे सोचल जा सकेला कि सरकार के मंशा कुछ अउर रहे बाकि एन मौका पर नरेन्द्र मोदी सर क्रीक के मुद्दा उठा के सगरी खेल बिगाड़ दिहलन. जवन कुछ बाचल खुचल रहे तवना के रहमान मलिक अपना कुटिलता से अउरी लसार दिहले. भारत सरकार जरूरे माथा पिटत होखी कि कवना नछ्छतर में मलिक के नेवता दिहले. आ एही चलते साझा बयान देबे से मुकर गइल जबकि पहिले तय रहे कि मलिक के दौरा का बाद दुनु देश के साझा बयान आई.\nअब आईं गुजरात के सवाल पर. आजु गुजरात चुनाव के दुसरका आ आखिरी दौर के मतदान होखे वाला बा. बहुते कम होला जब कवनो एक राज्य के चुनाव पर सगरी देशे ना विदेशो के आँख गड़ल होखे, मीडिया में भरपूर चरचा होखत होखे. बाकि गुजरात चुनाव पर सभकर नजर बा आजु. आजु फैसला होखे वाला बा देश के दशा आ दिशा के. “पत्रकार तूलिका” के शब्द मे कहल जाव त जब दिशा बदलेले त दशो बदले लागेले. गुजरात के चुनाव तय करी कि अगिला लोकसभा चुनाव के पहिले राजनीतिक दिशा का होई. गुजरात में त नरेन्द्र मोदी के, ध्यान दीं सभे इहे कहत बा भाजपा के ना नरेन्द्र मोदी के, जीत तय बा. देखे के बस अतने बा कि एह जीत के मात्रा का होखत बा, अंतर कतना पड़त बा पिछला बेर का मुकाबले. अगर मोदी के जीत शानदार रहल त भाजपा का सोझा कवनो दोसर राह ना बाच जाई नरेन्द्र मोदी के आपन नेता बनावल छोड़ के.\nअटल बिहारी बाजपेयी आ लालकृष्ण आडवाणी का बाद पहिला बेर भाजपा के कवनो जन नेता मिले वाला बा जेकर गूंज आजु सगरी देश में बा. नरेन्द्र मोदी का हाथ में नेतृत्व दिहला का बाद भाजपा के अदरूनी लड़ाई खतम हो जाए के पूरा आशा बा. बाकि अगर हाल का दिन में भाजपा के चाल चरित्र आ चेहरा पर धेयान दिहल जाव त कहल जा सकेले कि सेल्फ गोल मारे वाली एह पार्टी के कवनो भरोसा नइखे. अपना रीति नीति के भुला के विरोध करे खातिर विरोध करे वाली पार्टी बन के रह गइल बिया भाजपा. ना त ऊ वामपंथियन का संगे सुर में सुन ना मिलाइत. अइसन कवनो नीति जवना के वामपंथी समर्थन करत होखसु भाजपा के नीति होइए ना सके आ अगर होई त ओकरा समर्थकन के निराशे करी जइसे कि पिछला बेर सरकार बनवला का बादो बहुमत का अभाव में राममंदिर बनावे के मौका गँवा दिहलसि. एहसे हो सकेला कि भाजपा के नेता तय कर लेसु कि मोदी का हाथ में भाजपा के ना दिहल जा सके. भात खाए खातिर जात गवाँ सकेले भाजपा. अलग बाति बा कि तब अधिका अनेसा एही के रही कि जतियो जाई आ भतवो ना मिली.\nअब आईं आरक्षण के मुद्दा पर. आजु राज्यसभा में एह मुद्दा पर फैसला होखे के बात कहल जात बा. यूपीए बसपा के सुर में सुर मिलावत भाजपो के कहना बा कि ऊ प्रोन्नति में आरक्षण के समर्थन करी. दोसरा तरफ अबले काग्रेस के उबारत आइल समाजवादी पार्टी के धमकी बा कि अगर एह बारे में फैसला भइल त ऊ यूपीए के समर्थन के सवाल पर दुबारा सोची. असल में मुलायम लमहर दाँव खेल दिहले बाड़न एह मुद्दा पर सीबीआई के दबाव के बात उठा के. अब या त आमदनी से बेसी के धन बिटोरे का मामिला में मुलायम के उबारे के सौदा करे के पड़ी सरकार के या आपन सरकार गँवावे के अनेसा झेले पड़ी. मुलायम के दुनु हाथ में लड्डू बा. सीबीआई वाला चाल लह गइल त वाह वाह आ कवनो ना कवनो बहाने फेर कह सकेले कि भाजपा के सत्ता में आवे से रोके खातिर सरकार के समर्थन कइल जरूरी बा. अगर बात ना लहल त सरकार से समर्थन वापिस लेके आपन राजनीतिक हैसियत बढ़ा लिहन मुलायम. काहे कि आरक्षण के विरोध का नाम पर ऊ यूपी के सवर्ण समुदायो के वोट पर दावा ठोक सकीहें तब.\nअब अंत में फेर आई कि का सोच के हम आरक्षण, गुजरात आ रहमान मलिक के बात एके संगे उठवनी. त हमार इहे सोच बा कि एह तीनो मुद्दा पर सरकार के फजीहत होखल तय बा. सरकार के छवि लगातार खराब होखल जात बा आ एह रफ्तार के ई तीनो मुद्दा अउर तेज कर दी. आजु देके लायक रही कि सपा आ बसपा के खेल में कांग्रेस कहाँ रहत बिया.


होली के ओह गलती खातिर माफी मँगीहन मनोज तिवारी – Anjoria\nसिनेमा भोजपुरी के मेगा स्टार मनोज तिवारी के मन में आजुओ होली लेके रंग गुलाल खूबे उड़ेला. मनोज तिवारी बिहार के भभुआ में अपना गांव अतरवलिया में समहुत जरे का दिने आ फगुआ का दिने खूब शरारत करत रहलन. बतावेले कि समहुत में लोग के टूटल खटिया, चउकी, कुरसी ले उठा के जरत होलिका में फेंक दहल करसु. अब ढेर दिन पहिले कइल एह ज्यादतियन खातिर उनुका मन में पछतावा होखत बा आ ऊ अपना ओहज गलतियन खातिर अबकी का होली में गाँवे जा के ओह लोग से माफी मँगीहे.\nमनोज तिवारी कहलन कि हालांकि एह काम खातिर बाकायदा एगो टीम रहत रहुवे आ सभे आपन आपन काम करत रहुवे. बाकिर टीम के सरदार उहे रहत रहलन. चूंकि समहुत में फेंकल सामान निकालल ना जाव से एही बात के फायदा उठावत रहे उनुकर टीम आ लोग के गोइंठा, पुअरा, छान्ह, खतिया जवने पर हाथ लाग जाव उठा लेत रहे. लोग गरिया के रहि जाव. बाद में मनोज खुद ओह लोग का लगे जासु आ कहसु कि का कइल जाव लइका सब बदतमीज हो गइल बाड़े. छोड़ीं अब खिसियइला के का फायदा? लोग मनोज के बात मान जात रहुवे काहे कि लोग उनुका के “शरीफ” समुझत रहुवे. अब ओहीके माफी मँगीहन मनोज तिवारी.\nभोजपुरिया माटी के करजा चुकइहे अंजना


अरविन्द अकेला ‘कल्लूजी’ के दीवाना हो गइले दर्शक – Anjoria\nईद पर रिलीज भइल भोजपुरी सिनेस्टार अरविन्द अकेला ‘कल्लूजी’ के ‘दिवानगी हद से’ फिलिम के दर्शक बहुते पसंद कइले बाड़न. एकरा प्रमोशन में कल्लू अपना पूरा टीम, निर्देशक दिनेश यादव, मनोज टाईगर, राकेश मिश्रा, आ प्रियंका पंडित संगे जहँवे जात बाड़े हर जगहा लोग कल्लू के एक झलक देखे ला उमड़ पड़त बा. परिणाम होता कि सिनेमा हाल के बाहर हॉउसफुल के बोर्ड लटक जात बा.\nक्लासिक फिल्मस के बैनर आ निर्माता कांती पी मारू ‘गीजू भाई’ के एह फिलिम ‘दिवानगी हद से’ में अरविन्द अकेला ‘कल्लू’ रोमांटिक आ चाकलेटी लवर ब्वाय के किरदार में बाड़न. कल्लू के जबरदस्त एक्शन आ रोमांटिक सीन दर्शकन के खूबे भावत बा. दिनेश यादव के उम्दा निर्देशन फिलिम के जानदार बना दिहले बा.


करिया कमाई विदेश में राखे वाला सतरह जने के नोटिस भेजाइल – टटका खबर\nकरिया कमाई विदेश में राखे वाला सतरह जने के नोटिस भेजाइल\nआपन करिया कमाई विदेश में राखे वाला लोगन के जवन सूची सरकार का लगे बा तवना में बतावल जात बा कि अठारह गो नाम बा. काल्हु प्रणव दा कहले कि सतरह जने के नोटिस भेजाइल बा आ मामिला जब कोर्ट में जाई त लोग के नामो पता चलि जाई बाकिर ओकरा पहिले नाम ना बतावल जा सके. शायद ऊ भारतीय परम्परा के माने वाला पतिव्रता नारी का तरह बोलत बाड़े जे अपना भतार के नाम ना लेव. भतार शब्द कुछ कड़ा बुझाव त ओकरा जगहा पति राख ली, बतिया एके रही. हमरा ओहू ले बड़ सवाल ई लागत बा कि अठारह जने के सूची में से सतरह जने के नोटिस भेजाइल बा, एगो के छूटल बा भा छोड़ दिहल गइल बा ! कहीं ऊ कवनो पूर्व केन्द्रीय मंत्री त ना ह जेकर नाम ओह सूची में होखे के बात चरचा में बा ?


टटका खबर, मंगल, ६ मार्च २०१२ – टटका खबर\nCategories Select Category TatkaKhabar (1,917) अपराध (592) उत्तर प्रदेश (1,730) खुला मंच (7) खेल (314) चुनाव (320) टटका खबर (167) देश-दुनिया (1,462) बिहार (1,617) भोजपुरी पट्टी (538) मनोरंजन (219) राजनीति (927) रोजी-रोजगार (116) विधानसभा (88) व्यापार (293) शिक्षा (220)\nगाजीपुर जिला के चुनाव परिणाम\nजखनिया से सपा के सुब्बा राम बसपा के विजय कुमार के पन्द्रह हजार से बेसी वोट से हरा दिहलन.\nसैदपुर से सपा के सुभाष बसपा के अमरिका के बयालीस हजार वोट से हरा दिहलन.\nगाजीपुर से सपा के विजय कुमार मिश्र बसपा के राज कुमार के २४१ वोट से हरवले.\nजंगीपुर से सपा के कैलाश बसपा के मनीष चन्द्र पान्डेय के करीब दस हजार वोट से हरवलन.\nजहूराबाद से सपा के सइदा शादाब फातिमा बसपा के कालीचरण के करीब एगारह हजार वोट से हरा दिहली.\nमोहम्मदाबाद से कौमी एकता दल के सिबगतुल्ला अंसारी सपा के राजेश राय के सात हजार वोट से हरा दिहलन.\nजमानिया से सपा के ओमप्रकाश बसपा के उमाशंकर कुशवाहा के करीब तीस हजार वोंट से हरवलन.\nजौनपुर जिला के चुनाव परिणाम\nबदलापुर से सपा के ओमप्रकाश बाबा दूबे बसपा के लालजी यादव के सोलह हजार वोट से हरवलन.\nशाहगंज से सपा के शैलेन्द्र यादव ललाई बसपा के धरमराज निषाद के दस हजार से बेसी वोट से हरवले.\nजौनपुर से कांग्रेस के नदीम जावेद बसपा के तेजबहादुर मौर्य पप्पू के बारह सौ वोट से हरवले.\nमलहानी से सपा के पारसनाथ यादव निर्दलीय डा॰ जागृति सिंह के इकतीस हजार वोंट से हरवलन.\nमुगरा बादशाहपुर से भाजपा के सीमा बसपा के रमेश के छह हजार वोट से हरा दिहली.\nमछलीशहर से सपा के जगदीश सोनकर बसपा के रामफेर गौतम के चौबीस हजार वोट से हरवलन.\nमरियाहू से सपा के श्रद्धा यादव बसपा के सावित्री पटेल के साढ़े बारह हजार वोट से हरा दिहली.\nजाफराबाद से सपा के सच्चिदानन्द त्रिपाठी बसपा के जगदीश नारायण के पाँच हजार वोट से हरवलन.\nकेराकात से सपा के गुलाब चन्द बसपा के विजय लक्ष्मी के दस हजार वोट से हरा दिहलन.\nमऊ जिला के चुनाव परिणाम\nघोसी से सपा के सुधाकर बसपा के फागू चौहान के साढ़े पन्द्रह हजार वोट से हरा दिहले.\nमधुबन से बसपा के उमेश पाण्डेय सपा के राजेन्द्र मिश्र के तेरह सौ वोट से हरवले.\nमऊ से कौमी एकता दल के मुख्तार अंसारी बसपा के भीम राजभर के करीब छह हजार वोट से हरवलन.\nमोहम्मदाबाद गोहना से सपा के बैजनाथ बसपा के राजेन्द्र के तीन हजार वोट से हरा दिहले.\nवाराणसी जिला के चुनाव परिणाम\nरोहनिया से अपना दल के अनुप्रिया पटेल बसपा के रामाकान्त सिंह से साढ़े सतरह हजार वोट से हरा दिहली.\nपिण्डरा से कांग्रेस के अजय बसपा के जय प्रकाश के नौ हजार से बेसी वोट से हरा दिहलन.\nअजगरा से बसपा के त्रिभुवन राम सपा के लालजी के दू हजार वोट से हरवलन.\nशिवपुर से बसपा के उदय लाल मौर्या सपा के डा॰ पियूष यादव के साढ़े बारह हजार वोट से हरवलन.\nवाराणसी उत्तर से भाजपा के रविन्द्र जायसवाल बसपा के सुजीत कुमार मौर्य के दू हजार से बेसी वोट से हरा दिहले.\nवाराणसी दक्खिन से भाजपा के श्यामदेव चौधरी कांग्रेस के डा॰ दयाशंकर मिश्र के साढ़े तेरह हजार वोट से हरवलन.\nवाराणसी कैंट से भाजपा के ज्योत्सना श्रीवास्तव कांग्रेस के अनिल श्रीवास्तव के करीब तेरह हजार वोट से हरा दिहली.\nसेवापुरी से सपा के सुरेन्द्र सिंह पटेल अपना दल के नील रतन पटेल के करीब बीस हजार वोट से हरा दिहले.\nदेवरिया जिला के चुनाव परिणाम\nबरहज से प्रेम प्रकाश सिंह बसपा के रेनू जायसवाल के लगभग बारह हजार वोट से हरवले.\nभाटपार रानी से सपा के कामेश्वर बसपा के सभाकुंवर से तेरह हजार वोट से आगे बाड़न.\nदेवरिया से भाजपा के जनमेजय सिंह बसपा के प्रमोद सिंह के करीब चौदह हजार वोट से आगा बाड़न.\nपथरदेवा से सपा के शकीर अली भाजपा के सूर्य प्रताप शाही से साढ़े आठ हजार वोट से आगे बाड़न.\nरामपुर करखना से सपा के गजाला लारी निर्दलीय गुड्डू शाही से तीन हजार वोट आगे बाड़न.\nरुद्रपुर से कांग्रेस के अखिलेश प्रताप सिंह सपा के मुक्तिनाश यादव के करीब सात हजार वोट से हरा दिहले.\nसलेमपुर से सपा के मनबोध भाजपा के विजय लक्ष्मी से करीब सोलह हजार वोट आगे बाड़े.\nगोरखपुर जिला के परिणाम\nबांसगाँव से बसपा के डा॰ विजय कुमार सपा के शारदा देवी के करीब आठ हजार तीन सौ वोट से हरवले.\nचौरी चौरा से बसपा के जय प्रकाश सपा के अनूप कुमार पाण्डेय के करीब बीस हजार वोट से हरा दिहले.\nचिल्लूपार से बसपा के राजेश त्रिपाठी सपा के सीपी चन्द से एगारह हजार वोट आगे बाड़न.\nकेम्पेययगंज से कांग्रेस के फतेहबहादुर सपा के चिन्ता यादव से करीब सात हजार वोट आगे बाड़न.\nगोरखपुर ग्रामीण से भाजपा के विजय बहादुर यादव सपा के जफर अमीन से करीब आठ हजार वोट आगे बाड़न.\nगोरखपुर शहरी से भाजपा के डा॰ राधा मोहन अग्रवाल सपा के राजकुमारी यादव से करीब एकईस हजार वोट से आगे बाड़न.\nखजनी से भाजपा के संत प्रसाद बसपा के रामसमुझ से करीब साढ़े नौ हजार वोट से आगे बाड़न.\nपिपराइच से सपा के राजमति बसपा के जीतेन्द्र से करीब तैंतीस हजार वोट आगे बाड़न.\nसहजनवा से बसपा के राजेन्द्र भाजपा के अश्विनी से साढ़े बारह हजार वोट से आगे बाड़न.\nबलिया जिला के चुनाव परिणाम\nबैरिया से भाजपा के भरत सिंह सपा के जय प्रकाश अंचल से ५५७ वोट से पीछे बाड़न.\nबलिया नगर से सपा के नारद राय कौमी एकता के रामजी गु्प्ता के २५१२८ वोट से हरा दिहले.\nबाँसडीह से सपा के रामगोविन्द चौधरी भाजपा के केतकी सिंह के २२८७७ वोट से हरवले.\nसिकन्दरपुर से सपा के जियाउद्दीन रिजवी बसपा के चन्द्रभूषण राजभर के साढ़े अठाईस हजार वोट से हरा दिहले.\nफेफना से भाजपा के उपेन्द्र तिवारी सपा के अम्बिका चौधरी के सात हजार चार सौ वोट से हरवलन.\nबेल्थरारोड से सपा के गोरख पासवान बसपा के छट्ठू राम के दस हजार वोट से हरवलन.\nरसड़ा से बसपा के उमाशंकर सिंह सपा के सनातन पाण्डेय के करीब पचास हजार वोट से हरा दिहले.\nउत्तर प्रदेश में विधानसभा सीटवार परिणाम जाने खातिर चुनाव आयोग के वेबसाइट पर जाईं.\nकुल सीट : – 403\nकांग्रेस + 37\nअन्य आ निर्दलीय 15\nकुल सीट : – 70\nअन्य आ निर्दलीय 7\nअन्य आ निर्दलीय 18\nकुल सीट 40\nभाजपा + 24\nकांग्रेस + 9\nअन्य आ निर्दलीय 5\nशि॰अकाली दल + 68\nअन्य आ निर्दलीय 3\nसाँझ चार बजे ले तय हो गइल कि यूपी में सपा, पंजाब में अकाली भाजपा गठबन्हन, गोवा में भाजपा गठबन्हन आ मणिपुर में कांग्रेस के सरकार बने जात बावे. बस उत्तराखंड रह गइल जहवाँ अबही ले हालात साफ नइखे भइल. वइसे भाजपा बसपा से समर्थन ले के सरकार बना सकेले.\nउत्तराखंड में भुवनचंद्र खंडूरी चुनाव हार गइलन. एकरा बावजूद कांग्रेस उत्तराखंड में पीछे चलत बिया.\nयूपी में मिलल हार के जिम्मेदारी सकारत राहुल गाँधी कहलन कि राज्य में कांग्रेस के मजबूत बनावे में लागल रहीहें.\nयूपी में दिन के बारह बजे तक मिलल रूझान बतावत बा कि प्रदेश में सपा के सरकार बने जात बा आ हो सकेला कि ओकरा अकेले बहुमत मिल जाव. भाजपा आ कांग्रेस का बीच तीसरा जगहा के लड़ाई चलत बा बाकिर दुनु दल राजनीति का हाशिया से उपर उठत नइखन लागत.\nपंजाब में परम्परा से उलट शिरोमणि अकाली दल भाजपा गठबन्हन के सरकार बनल रहि जाई. पिछला कई चुनाव से एहिजा सरकार बदलत आइल बा.\nगोवा में कांग्रेस के सरकार रहल बाकिर अब भाजपा ओहिजा सरकार बनावे जात लागत बिया.\nउत्तराखंड में भाजपा आ कांग्रेस का बीच रस्साकशी जारी बा बाकिर लागत बा कि आखिर में भाजपा आपन सरकार बचावे में कामयाब हो जाई.\nमणिपुर में अबही के रूझान साफ बतावत बा कि ओहिजा कांग्रेस के सरकार कायम रही.


चुनावी गतिविधियन पर कवि जालीदास रचित चुनाव प्रपंच नामक महाग्रंथ के कुछ महत्वपूर्ण छन्द अईसे बा :\nवोटाणि, खोटाणि, भा वार्ता आफ हार्ड पोटाणि\nतबहियों ना पिघलल वोटर, सिर पर पड़ल सोटाणि.\nचालू वोटर आ टालू महबूबा के पूछऽ ना बात\nकेहू ना जान सकल, केहू ना बूझ पावल हे तात.\nकहे के मतलब कवि जालीदास ई कवित्त खास तौर पर ओह कैंडीडेटन का दशा आ दिशा पर लिखले बाड़न जे चुनाव के रिजल्ट अईला का बाद पस्त होके पड़ल बाड़न.\nचुनाव से पहिले वोट के बात कईनी, तरह तरह के खोट से रिझावे बझावे के कोशिश कइनी. पोटा लगावे के बात कइनी. बाकिर वोटर नाहिये नू पिघलल आ ओकर जवाब मूड़ी पर सोटा का तरह पड़ल बा. ज्ञानीजन कह गईल बाड़न कि दू गो समुझल बड़ामुश्किल होला, पहिला त चालू वोटर के आ दोसरे टालू महबूबा के जवन रोज टालेले प्रणय निवेदन के. साफ मनो ना करेले आ साफ हँओ ना करे ले.\nअइसहीं वोटर बाड़े जे चुनाव का पहिले घर का आगा एगो पार्टी के झंडा लगा के कुछ दोसरे सन्देश देबेले बाकिर गरदन में दुपट्टा दोसरे पार्टी के पहिरले रहेले. वोट डाले घरी तीसरका पार्टी के वोट दे आवेले आ सभका से चउथका पार्टी के वोट देबे के बात करेलन सन.आ जब रिजल्ट आवेला त डांस करे जीते वाला पार्टी का दफ्तर चहुँप जाले.अइसनका चालू वोटर आ वइसनका टालू महबूबा के भाँपल केहू का बस में नईखे, मोरे बाप.\nबदलल एहिजा के खेला,\nमजनू ना पहिचाने लैला,\nरोमियो का लगे चहुँपली जब जूलियट\nजवाब मिलल चल हट, मुँहफट\nवोटर के देख के लागल अईसे करेंट\nजईसे कर्जखोर देखले होखे वसूली के एजेंट.\nकहे के मतलब चुनाव का बाद खेला बदल गईल बा. मजनू लैलो के पहिचाने से इन्कार कर रहल बा. मजनू के इंटैंशन साफ बा कि अब चुनाव त हो चुकल आ लैला वोटर का तरह चूसा चुकली. अब उनुका के भाव काहे दिहल जाव. अईसहीं जब जूलियट रोमियो का लगे चहुँपली त बतावल गईल कि चलऽ हटऽ, चुनावी मौसम खतम हो चुकल. अब भाव मत खा. जवन नेता पहिले खंभा आ पेड़ो से वोट मांगत फिरत रहुवे अब वोटर देख के अईसे बिदकत बा जईसे कवनो कर्जखोर वसूली करे वाला एजेंट देख लिहले होखे.\nमतलब कि दू गो प्रेमियन के प्रेम तूड़वावे के होखे त ओह में से एगो के नेता आ दोसरका के वोटर बना दिहल चाहीं. कुछ दिन बाद नेता प्रेमी वोटर प्रेमिका के चिन्हहूं से मुकर जाई. अकबर का टाईम में ई तरकीब मौजूद ना रहुवे, ना त अनारकली सलीम काण्ड बहुते ठीक ठाक निपट गईल रहित. सलीम के फतेहपुर सिकरी विधानसभा इलाका के कैंडिडेटे बना दिहल काफी रहित, फेर वोट पड़ गईला का बाद ऊ अनारकली के पहिचानहूं से इन्कार कर दित.\nज्ञानी जन कहत बाड़न कि चुनाव का बाद नेता पति पत्नियो के पहिचाने से मुकर जाव त अचरज नाहोखे के चाहीं. चुसाइल वोटर बुताईल बलब का माफिक होखेला,से ओकरा पर टाइम खोटी काहे करऽ.


बिहार विधानसभा चुनावः विनय के जीत के साथ भोजपुरी फिल्मी कलाकारन के रहल धमाल , Bhojpuri film heroes was in full swing in bihar elections now are free – News18 हिंदी\nबिहार के जमीन से जुड़ल करीब सब कलाकार प्रचार में उतरल रहल लोग.\nभोजपुरी गाना चाहे भोजपुरी कलाकार तुलसी के पत्ता हो गइल बाड़े. हर जग-परोजन में उनका पड़हीं के बा. चाहे छठ होखे चाहे चुनाव उनका बाजवहीं के बा, नाचहीं के बा. हालांकि भोजपुरी संगीतकार, गीतकार विनय बिहारी फिल्म से जुड़ल असन कलाकार बाने जवन लौरिया जीतल बाने.\nLast Updated : November 12, 2020, 18:34 IST\nदरअसल भोजपुरी कनेक्टिंग भाषा ह, दिल से दिल के जोड़े वाली. बिहार आ पूर्वांचल में त कनेक्टिंग बड़ले बा बाकी जहाँ-जहाँ देश-विदेश में बिहारी लोग फइलल-पसरल बा ओहू जी. अब कनेक्टिंगो में जेकरा में सबसे अधिक लासा बा उ हीरो-हीरोइने लोग नू बा. गायके-गायिका लोग नू बा. भीड़ जुटावन, मन लगावन, आकर्षक आ मनोरंजक. दोसर एह लोग के फैन फॉलोविंग भी त कमाल के होला. त बिहार विधानसभा चुनाव में भी एह लोग के खूब धूम रहल-धमाल रहल. भोजपुरी के प्रभाव एह चुनाव में हर जगहा लउकल, चाहे ऊ बिहार के मिथिलांचल होखे भा सीमांचल, मगध होखे चाहे भोजपुर हर जगहा भोजपुरी में चुनावी गीत लाउस्पीकर पर सुनात रहे त ओहिजे हर क्षेत्र आ हर पार्टी के चुनावी रैली में भोजपुरिया फिल्मी कलाकार भीड़ के रिझावत लउकले. साथहीं बॉलीवुड के कलाकारन के उपस्थितियो रहुवे.\nभोजपुरी में ये भी पढें : दसवें में फिलिम में आ गइली रानी चटर्जी\nभोजपुरी गीत से चुनाव रंग धइलस\n10 नवंबर के देर रात बिहार विधानसभा 2020 के चुनाव के नतीजा आइल. 125 सीट के साथे एनडीए फेर नीतीश कुमार के नेतृत्व में सत्ता में वापस लौटल, त ओहिजे तमाम एग्जिट पोल के आकलन के विपरीत राजद के तेजस्वी यादव के नेतृत्व वाला महागठबंधन 110 सीट पर सिमट गइल. खैर, बिहार के ई विधानसभा चुनाव कइगो वजह से खूब चर्चा में रहल. कोरोना काल में ई असंभव जइसन लागे वाला चुनाव बड़ा सफलता से करा लीहल गइल. एकरा साथहीं एह चुनाव के खास बात ई रहल देश में रोजगार आ नोकरी एक बेर फेर से चुनावी मुद्दा बनल. दूनो गठबंधन- राजग आ महागठबंधन के चुनाव प्रचार में लागल फिल्मी सितारा सभे भी एह मुद्दा के उठावत लउकले. हालांकि पहिले ई मानल गइल कि एह चुनाव में प्रचार के तौर-तरीका पारंपरिक ना होई, शुरुआत में देखलो गइल कि सब राजनीतिक दल वीडियो कांफ्रेसिंग के जरिये वर्चुअल रैली करे लगलें बाकिर फेर एकरा अपना पुरान ढर्रा में लौटे में देर ना लागल. फेर गांव-गली-चौराहा पर भोजपुरी में चुनाव प्रचार के गीत बाजत सुनाये लागल. एही में ‘बिहार में का बा’ आ ‘बिहार में ई बा’ जइसन गीतो खूब चर्चा में रहल.\nगीतकार विनय बिहार के जीत\nअइसहूं भोजपुरी गीत आ फिल्म के देश-दुनिया में खासा क्रेज बा. एहिसे कवनो चुनाव होखे ऊ भोजपुरी चुनावी गीत आ भोजपुरिया सिने स्टार के बगैर पूरा ना होला. ई ट्रेंड एहू चुनाव में लउकल. हालांकि चुनाव में ताल ठोके वाला भोजपुरी संगीतकार, गीतकार विनय बिहारी अकेले अइसन उम्मीदवार रहले जेकर बैकग्राउंड फिल्मी बा आ ऊ पश्चिम चंपारण के लौरिया विधानसभा से भाजपा उम्मीदवार के तौर पर जीतो दर्ज कइले. विनय बिहारी के 49.48 प्रतिशत वोट के साथे कुल 77927 वोट मिलल, जबकि राजद के शंभू तिवारी के 31.06 प्रतिशत के साथे कुल 48923 वोट मिलल. विनय बिहारी अपना निकटम प्रतिद्वंदी राजद के शंभू तिवारी के 29 हजार वोट के अंतर से हरवले. दरअसल, ऊ 2015 के चुनाव में भी राजद के कौशल प्रताप सिंह के हजार से अधिका वोट से हरवले रहले.\nभोजपुरी सितारा मंडली के प्रचार\nचुनाव प्रचार में फिल्मी हस्तियन खास क के भोजपुरी फिल्मी सितारा लोग के बात कइल जाव त दूनो प्रमुख गठबंधन के ओर से कइगो अभिनेता-अभिनेत्री चुनावी प्रचार में व्यस्त रहल लोग. चुनाव प्रचार में हर राजनीतिक दल भीड़ जुटावे खातिर फिल्मी कलाकार सभे के मैदान में उतारेलें बाकिर ई पहिला बेर देखल गइल कि अतना बड़ पैमाना प फिल्मी कलाकारन के जमावड़ा चुनाव प्रचार में रहल. एहमें से त कुछ फिल्मी कलाकार बतौर राजनेता स्थापित बाड़े त कुछ कलाकारन के राजनीतिक पार्टी हायर कइले रहली स. भाजपा गठबंधन, राजद महागठबंधन आ लोजपा के तरफ से चुनाव मैदान में एक दर्जन से अधिका कलाकार लउकले. एह में भोजपुरी आ हिंदी फिल्मन के चर्चित नामो शामिल बा. भोजपुरी फिल्मी सितारा में रवि किशन, दिनेश लाल यादव, अक्षरा सिंह, पाखी हेगड़े, बॉलीवुड के नेहा शर्मा, अमीषा पटेल आ बिहारी बाबू यानी शत्रुघ्न सिन्हा के नामो शामिल बा. एनडीए के रैलियन में भोजपुरी फिल्म के तीन गो बड़ स्टार-मनोज तिवारी, दिनेश लाल यादव और रवि किशन धुंआधार प्रचार करत लउकलन. राजद महागठबंधन के पक्ष में भोजपुरी के अंजना सिंह, अक्षरा सिंह, खेसारी लाल यादव, छोटू छलिया, सुरभी शर्मा, पाखी हेगड़े, बॉलीवुड अभिनेत्री नेहा शर्मा आ शत्रुघ्न सिन्हा रहले त ओहिजे लोजपा के चुनाव प्रचार में बॉलीवुड अभिनेत्री अमीषा पटेल कई गो सभा आ रैली में लउकली.\nसोनाक्षी निराश कइली\nबिहार विधानसभा चुनाव पटना के बांकीपुर विधानसभा क्षेत्र से बिहारी बाबू के बेटा लव सिन्हा कांग्रेस के टिकट पर चुनाव लड़लन ह. लोग के उम्मीद रहे कि लव के बहिन बॉलीवुड अभिनेत्री सोनाक्षी सिन्हा अपना भाई के प्रचार अभियान में शामिल होइहें लेकिन उ कहीं नजर ना अइली. भोजपुरी के मशहूर लोक गायक भरत शर्मा,भी ब्रह्मपुर सीट से निर्दलीय चुनाव लड़लन ह बाकिर जीत ना सकलन. त ले देके, फिल्मी दुनिया से विनय बिहारी अकेले एगो अइसन विधायक बाड़े जे एह चुनाव में निर्वाचित भइल बाड़े आ विधानसभा में फेर मौजूद रहिहे. ऊ पूर्व में बिहार के कला-संस्कृति एवं युवा मंत्रियो रह चुकल बाड़ें. विनय बिहारी के जन्म5जनवरी 1970 के बिहार के मच्छरगांवा (पश्चिमी चम्पारण) में भइल आ ऊ कैरियर के शुरुआत 1989 में ‘चम्पारण के बाबू’ नाम से रिलीज भइल एगो एल्बम से कइलें.\nविनय बिहारी के शानदार लय\nविनय साल 1995 में ओह समय के हिट बॉलीवुड जोड़ी गोविंदा अउर करिश्मा कपूर के एकमात्र भोजपुरी फिल्म 'पिरीतिया के दुश्मन' खातिर गाना लिखलें. ई विनय बिहारी के भोजपुरी फिल्म में शुरुआत रहे. ओही साल अक्षय कुमार के भी एकमात्र भोजपुरी फिल्म 'सोहागन' के भी गाना लिखलें. ऊ 1997 में मुंबई आ गइलें आ एह साल के हिंदी फिल्म 'चार धाम' खातिर भी गाना लिखलें. भोजपुरी फिल्म के तीसरा चरण के शुरुआत होत रहे. मोहन जी प्रसाद 2001 में रवि किशन के लेके फिल्म सइयां हमार बनवले आ ओकर सब गाना विनय बिहारी के रहे. 2005 के ससुरा बड़ा पइसावाला के गीत उहे लिखलें जवन आलटाइम ब्लॉकबस्टर फिल्म हवे. ओकरा बाद ऊ लगातार भोजपुरी फिल्म में गाना लिखलें.\nविनय बिहारी पर अश्लील गीत लिखला खातिर बहुत इल्जाम लागल आ ई उनके ईमानदारी बा कि ऊ आपन गलती स्वीकार करे लें जवन भोजपुरी इंडस्ट्री में कम देखे के मिलेला. विनय बिहारी के नाम भोजपुरी में सबसे ज़्यादा गीत लिखे के भी रिकॉर्ड बा. ऊ अब तक 5000 से अधिका लगभग 600 फिल्म में भोजपुरी गाना लिख चुकल बाड़ें. बकौल विनय बिहारी, ऊ रवि किशन के लगभग 200 फिल्म में, मनोज तिवारी के 70, पवन सिंह के 80 आ खेसारी लाल के लगभग 15 फिल्म में गीत लिखले बाड़ें. 50 से ऊपर फिल्म में गीत संगीत आ 50 से ऊपर फिल्म के पटकथा संवाद लिखलें बाड़ें.\nउनके सुपरहिट फिल्मन में निरहुआ रिक्शवाला,पंडित जी बताईं ना बियाह कब होई, लागल रहा ए राजा जी, देवरा बड़ा सतावेला, धरती कहे पुकार के, विदाई, खून-पसीना, जिद्दी आशिक, दिवाना, ग़दर, सत्या, सइयां के साथ मड़इया में, राजा भोजपुरिया, रविकिशन के माई बाप, प्रतिज्ञा आदि बा. उनके कुछ गीत अइसन बा जवन लोग के जुबान पर चढ़ गइल, संख्या में त काफी बा बाकिर ऊ कुछ आपन पसंदीदा गीत बतवलें जवना में, मन के सँवरिया बन गइलू तू (निरहुआ रिक्शवाला), भगवान बड़ी फुरसत से तोहरा के बनवले बाड़ें (प्रतिज्ञा), नैना लागे नेह के सागर (तू जान हउ हमार), पंडित जी बताईं ना बियाह कब होई (टाइटल ट्रैक), अंखिया में कवन जादू चोराके तू रखले बाड़ू (भोजपुरिया राजा), रुपवा सलोना ए धनिया (देवरा पे मनवा डोले), आसमान से उतर के चांद (राखेला शान भोजपुरिया जवान), भउजी हमसे हँसे बोले (देवरा बड़ा सतावेला), हमार देसवा महान (देस परदेस), रंग दे बसंती चोला (टाइटल ट्रैक), किस्मत से निकल के चल जइबू (बिदाई) आदि बा.\nफिल्म जइसन अब ऊ राजनीतियो में रिकार्ड स्थापित करे के दिशा में बढ़ल बाड़े आ ई एगो रिकार्ड त ऊ बनावे में सफल भइले कि 2020 के विधानसभा चुनाव में ऊ अकेले फिल्मी दुनिया से चुनाव लड़े वाला आ जीते वाला प्रत्याशी रहले.\n(लेखक मनोज भावुक सुप्रसिद्ध भोजपुरी कवि और भोजपुरी सिनेमा के इतिहासकार हैं)\nTags: Bhojpuri article, Bhojpuri Cinema, Bihar Assembly Election Results 2020


बतकुच्चन – ५९ – Anjoria\nMay 22, 2012 बतकुच्चन\nआजु जब बतकुच्चन लिखे बइठल बानी त सामने दू गो मौत के खबर पड़ल बा. एगो चंदौली के भोजपुरी कवि रामजियावन दास बावला के आ दोसरका गोरखपुर के आचार्य प्रतापादित्य के. अब बतकुच्चन के ई विषय त ह ना बाकिर दिमाग जे बा से कि एही पर अटक के रहि गइल बा. मौत के खबर आवे त ओही से जुड़ल होला काम काज किरिया सराध के खबर. काम काज किरिया के अनेके तरह से इस्तेमाल होखेला. काम काज त आदमी के धंधा भा आजीविका के साधनो के कहल जाला. एही पर याद आइल एगो भोजपुरी कहावत काम के ना काज के दुश्मन अनाज के. कहे के मतलब ओह आदमी से बा जे कवनो मकसद पूरा करे लायक ना होखे बाकिर भर कठौती खाए से परहेज ना करत होखे. काम के मतलब आदमी के वासना, चाहत, इच्छो वगैरह होखेला आ एगो खासो मतलब होला सराध के काम के. किरिया करम पूरा करे वाली किरिया के. सराध खातिर काम, किरिया भा कजिया सब्दो के इस्तेमाल होखेला. अब एह काम पड़ला के आ केहू से कवनो काम पड़ला के मतलब अलगे अलग होखी. किरिया सब्द क्रिया के बिगड़ल रूप ह बाकिर आपन कुछ अउरी माने समा लिहले बा अपना में. किरिया शपथो के कहल जाला. आ एह तरह से देखीं त ई किरिया अइसन हो गइल जवना के खाइलो जाला, दिहलो जाला, आ कइलो जाला. जब कर्मकाण्ड के किरिया होखे त ओकरा के कइलो जाला, खइलो जाला, खियावलो जाला.ओही तरह राजनीतिओ के किरिया एके साथ दिहल लिहल जाला. केहू किरिया धरावेला भा देला आ सामने वाला किरिया खाला भा लेला. एह किरिया खाए में किरिया लेबे वाला मनई के खुशी के ठिकाना ना रहे काहे कि ऊ जानत बा कि किरिया खा के भुला जाए वाला चीज ह. ना त अतना नेता भठियरपन के धन से मालामाल कइसे होखतन. वइसे त सराधो वाला किरिया का बारे में कहल जाला कि एह किरिया के खइला के ना त चरचा कइल जाला ना बखान. बाकिर कुछ किरिया कसम लेखा होला आ ओकरा के आदमी अपना अनुभव से लेला जइसे कि तीसरी कसम में लिहल गइल. कुछ लोग के किरिया दे दिहल जाला कि भुलाइलो फलाना काम नइखे करे के भा फलाना दिसाईं नइखे जाए के. बाकिर मन त मने ह ओकरा के बान्ह सकल. कहीं जाइओ के ऊ ना जा सके आ नाहियो जा के मन से ओहिजा मौजूद रहि सकेला. किरिया क्रिया के ना रोक सके आ क्रिया कर्म रोके वाला चीज होखबो ना करे. सोचीं ना तीन भाषा में शपथ कसम आ किरिया मूल रूप से एके होखला का बावजूद तीनो के अंदाज अलग बा. ओकरा त कवनो खास दिक्कत नइखे होखे के जे एके भाषा से बन्हाइल बा बाकिर जे बहुभाषी बा ओकरा खातिर एह तरह के शब्दन के इस्तेमाल करे मे सावधानी बरतल जरूरी हो जाला. ठीक ओही तरह जइसे बटन लगावे वाला काज ना त बड़ होखे ना छोट. बड़ होखी त बटन निकल जाई आ छोट होखी त घुसबे ना करी. एहिसे काज बनावल सावधानी से करे वाला काम होला. उपर नीचे बन गइल त कुर्ता बुश्शर्ट टेढ़ बाकुर लउके लागी. भगवान बुद्ध एह खातिर एगो सूत्र वाक्य दिहले रहीं “सम्यक”. ना अति बरखा ना अति धूप, ना अति बोलता ना अति चुप. अति कवनो बात के होखे खराब होला, नुकसान दे जाला. एहसे हमहू अब अति करे का मूड में नइखीं आ आजुके बतकुच्चन के एहिजे अंत करत बानी.


भोजपुरी के संवैधानिक दर्जा ला जन-आंदोलन जरुरी बा – लाल बिहारी लाल – Anjoria\nभोजपुरी के संवैधानिक दर्जा ला जन-आंदोलन जरुरी बा – लाल बिहारी लाल\nफरवरी 4, 2017 जन-आंदोलन, भोजपुरी, लाल बिहारी लाल, संवैधानिक दर्जा\nभोजपुरी आज दुनिया के सोलह गो देश में आ देश के कई राज्य – बिहार, यू.पी., दिल्ली, मध्य प्रदेश, झारखंड, छतीसगढ़, महाराष्ट्र, गुजरात वगैरह में करोड़ो लोग द्वारा बोलल जाता बाकि अबही ले एकरा के संविधान में दर्जा ना मिलल. जबकि एकरा से कम बोलेवाला भाषवन के संविधान के आठवीं अनुसूची में शामिल क लीहल गइल बा.\nभोजपुरी अबही ले संविधान में शामिल नइखे एकर दू गो मुख्य कारण बा. पहिला कारण ई बा कि भोजपुरी बोलेवाला लोग असंगठित बा जेकर फायदा जनप्रतिनिधि लोग खूब उठावता. चुनाव आवते सबके ईयाद आवेला आ फेर चुनाव जीतला के बाद ठंढा बस्ता में डाल दिआला. बस ई नेता खातिर चुनावी वादा के पिटारा लेके वोट बैंक के रुप में काम आवेला. दूसर सबसे बाड़ कारण ई बा कि एकरा खातिर भोजपुरी भाषी लोग ठीक से ध्यान नइखे देत आ कुछ लोग एकरा खातिर झंडा ढोवता बाकि अलग-अलग मंच लेके. एकर फायदा नेतो लोग उठावता. अब बहुत हो गइल झंड़ा ढोए के काम. अब झंडा से डंडा निकाल के नेता लोग के सबक सिखावे के पड़ी. अब ओकरे के वोट दिआई जे एकरा के संसद आ विधान सभा में दर्जा दिआवे के सही में बात करी. एकरा खातिर एक होके जन आंदोलन घरे –घरे पूरा समाज में चलावे के पड़ी.\nई कहनाम बा दिल्लीरत्न आ लाल कला मंच के संस्थापक सचिव अउर भोजपुरी के लोकप्रिय गीतकार लाल बिहारी लाल के.\nभोजपुरी के संविधान के आठवीं अनुसूची में शामिल करावे खाति पिछला चार दसक से संघर्ष होता बाकि जागरुकता अउर एकता के कमी से अबहीले ई दूर बा. एकरा के जन आंदोलन के बल पर ई कमी के दूर क के नेता लोग के सही से ईयाद दिआवल जाव तबही कुछ बात बनी आ भोजपुरी के संवैधानिक दर्जा मिली.


नेता हड़कवले त समर्थक बिदकलें – टटका खबर\nआजु यूपी के मुख्यमंत्री अखिलेश यादव के बैरिया में सभा के शुरूआत में बोलत बलिया के एगो बड़का नेता सभा में जुटल समर्थकन के हड़कावे लगलन. कहलन कि जे पार्टी के टोपी लगा के नइखे आइल से चुपचाप पीछे चल जाव आ टोपी वालन के आगे आवे देव. उनका कहला का बावजूद जब कार्यकर्ता जमल रह गइलें त पुलिस वालन के हड़कावे के कोशिश कइलन. कहलन कि काल्हु पीएम का मीटिंग से थाक गइल बाड़ जा त हमनी का थकानो उतारल जानीलें.\nएह नेता के बदजुबानी बहुते लोग का खराब लागल आ लोग सभा से बिदके लागल. एक त रणनीतिक गलती रहे कि पीएम के शानदार सभा का ठीक अगिले दिने सीएम के सभा रख दीहल लोग. पीएम जइसन भीड़ ना जुटे के रहल ना जुटल त स्थानीय नेता लोग के झल्लाइल जायज बाकिर बेजरुरत रहे.\nआजु यूपी के मुख्यमंत्री अखिलेश यादव बलिया में विश्वविद्यालय, स्पोर्ट्स कॉलेज आ अनेके सड़क योजनन के शिलान्यास कइलन आ उज्जवला योजना में फ्री सिलिन्डर पावे वाला औरतन के पाँच पाँच सौ रुपिया के पेंशन देबे के एलान कइलन. कहलन कि केन्द्र फ्री में सिलिन्डर दी त राज्य सरकार ओकरा के भरवावे के रुपिया.\nसभा में करीब दस हजार लोग जुटल रहे.\nTags: बलिया, मुख्यमंत्री अखिलेश यादव


अब अंजना सिंह के एक्शन देखी जमाना – Anjoria\nसिनेमा भोजपुरी के हॉट केक कहाएवाली अंजना सिंह के अबही ले दर्शक हीरो का साथे नैन मटक्का करते देखले बा बाकिर अब अंजना सिंह के जोरदार एक्शन देखे के मिले वाला बा. निर्देशक बाली के फिल्म “मर्द तांगेवाला” पुलिस इंसपेक्टर बनल अंजना सिंह के कहर फ़िल्मी गुंडन पर टूटल बा. बहुते कम समय में भोजपुरी सिनेजगत में आपन जगहा मुकम्मल करा लेबे वाली अंजना एह फिल्म में एक्शन का साथे विराज भट्ट संगे रोमांसो करत लउकीहें. विराजो भट्ट एह फिल्म में पुलिस अधिकारी बनल बाड़े.\nअपना किरदार का बारे में बतियावत अंजना सिंह बतवली कि कानून के दुश्मनन के डट के मुकाबला करेवाली ई पुलिस अधिकारी का लगे एगो मासूम दिलो बा आ ओकरा कवनो आम लड़िकी क तरह प्यारो होखत बा. एह फिल्म में उनुकर हर अदा दर्शकन का सामने आई. फिल्म के शूटिंग पूरा हो गइल बा.\nअंजना सिंह के रिलीज खातिर तइयार फिलिमन का सूची में लावारिस, देवरा पर मनवा डोले, दिल ले गइल ओढनिया वाली, एक बिहारी सौ पे भारी, वर्दी वाला गुंडा वगैरह शामिल बा.


फंस गइले प्रेम –2– Anjoria\nदिन धरा गइल बाकिर गाना पूरा ना भइल रहे. आ बचल समय रह एक महीना पांच दिन. अब पप्पू बाबू नागेन्द्र चौधरी जी आ निरपांशु जी से म्युजिक पर काम शुरु हो गइल. गाना बहुत बढ़िया भइल बाकिर आखिरी फैसला खातिर जनता के आदेश के इंतजार रही.\nगीत पर बात चलल ता सभकर राय बनल कि हमनी के फूहड़ता से फरके रहे के बा. मन में संशयो रहल काहे कि कुछ लोग कहेला कि बिना फूहड़ भइले भोजपुरी फिलिम ना चल पाई. एगो आइटम त चहबे करी. त हम सोचनी कि का बिना दूअर्थी शब्द के आइटम ना हो सकेला? कहानी के हिसाब से फिलिम में दू गो आइटम बा. आइटम बड़ा मजेदारो बा आ फूहड़तो नइखे. कतना पसंद आवत बा से त देखला के बाद पता चली.\nबड़ा मजदार बात कि शूटिंग में जाए के तइयारी शुरु रहे बाकिर पइसा के कवनो पता ना रहे. हमरा लगे अब केवल चार लाख का आस पास बाचल रहे. ओहिमें से टिकट करावल गइल, कैमरा के दिआइल, टेक्नीशियन के दिआइल आ तब लगे बच गइल खाली पचास हजार. बाकिर मन में जोश कम न भइल.5अक्टूबर के सब केहू के सियालदह पहुंच जाए के बा छपरा जाए खातिर. बाकिर टिकट कन्फर्म भइल महज आठ गो. आ आदमी रहलें तीस के आस पास.\nबाकिर टीम में जोश रहे. लेडिज लोग से सेट कइल गइल आ पब्लिक के सपोर्ट से करीब बीस गो सीट मिल गइल. बाकी लोग एडजस्ट क के चलल. पूरा बोगी के लोग हमनी के साथ पा के खुश रहे आ बड़ा मनमोहक नजारा बन गइल रहे.\nसबेरे चार बजे हमनी के छपरा पहुचनी सँ. उहाँ गुड्डु सिंह, पोडक्शन मैनेजर, गाड़ी ले के तइयार रहलन. छपरा टीसन से हमनी का बनियापुर चल दिहनी सँ. कुछ दूर त रास्ता ठीक रहे बाकि पुछरी से बनियापुर के रास्ता के भगवाने मालिक रहलन.6के सभे आराम कइल आ7से काम शुरु हो गइल.\nहँ एगो अउर बात. हम जइसीं छपरा पहुँचनी त हमरा लगे अउरी डेढ़ लाख रूपया के बन्दोबस्त हो गइल रहे. काम होखे लागल आ रोजे भगवान\nके मर्जी से पइसो आवे लागल. बाकिर परेशानी साथ छोड़े के न चाहत रहे. एक एक कर के सब केहू के आँख आवे लागल. एही बीच कुणाल सिंह जी से बात क के 15 तारीख के दिन लिआइल. अब शादी के सेटअप लगावल जरुरी हो गइल. काहे कि उहाँ के कुछ सीन शादीओ के रहे. दुआर पर सजावट होखे लागल आ अइसे लागे लागल जइसे कि सही में शादी होखे के बा.\nदिन बेरा अगल बगल में शूट होखे आ साँझ बेरा कृष्ण मोहन सिंह जी के पास. 70 आदमी के कुनबा आ तबो ओह घर में पते ना चले. रजौली में\nबिरेंदर जी के घर के का कहल जाव. फिलिम में देखला के बादे कहेम घर होखे त अइसन!\nसबसे मजदार बात. एक दिन जवना कलाकार के शूट करे के रहे सबेरे ओकरे आँख लाल हो गइल रहुवे. अब का होखे. सभे परेशान. पप्पू बाबू सीन चेंज क के दोसरा के शूट कइलन. भगवान से हार ना मानल जाई बाकिर भगवान भगवान हउवन. ऊ चहीहें वइसेन होखी. आँख के परेशानी से लड़त आगे बढ़त जात रहनी सँ तले एगो दोसर परेशानी आ गइल.\n12 तारीख से तूफान आ बरखा लगातार. तीन दिन काम बंद. अब ई डर सताए लागल कि कुणाल जी अइहें तब का होई! ….\nPrevious Post: भोजपुरी के अस्मिता बचावे खाति बनल “भोजपुरी अस्मिता मंच”\nNext Post: राजनीति के कन्फ्यूजियाइल\nbahut bahut dhanyavad sir


पीड़िया के भोजपुरी गीत - कवन फूलवा फूलेला अधि अधि रे रतिया , Bhojpuri special pindiya geetafestival of brother and sister like rakh\nपीड़िया के भोजपुरी गीत - कवन फूलवा फूलेला अधि अधि रे रतिया\nपीड़िया के व्रत करे वाली बहिनि सब किसिम-किसिम के अल्पना-डिजाइन बनावत रहे लोग.\nपीड़िया के ढेरे लोग भुला गइल बा. भाई-बहिनि के प्यार के एह तेवहार पर राखी भारी परि गइल बा. दुनियाभर में जाहां आपना परंपरा के खोज में समाज जुटल बा, हमनीं के भुलात जानीं बा.\nLast Updated: December 15, 2020, 1:20 PM IST\nपूरबी उत्तर प्रदेश, बिहार आउर झारखंड के गांवन में आजु बहिनि लोग पीड़िया के व्रत कइले बाड़ी. भाई-बहिनि के तेवहार राखी के कथा-कहानी से इतिहास भरि गइल बा. सिनेमा के भी एह तेवहार से ढेरे छोह बा. बाकिर कमे लोग जानता कि पीड़िया का होला. भारतीय समाज में भाई-बहिन के प्यार के देखे होखे त एह तेवहार के गीतन के सुने के परी.\nये भी पढ़ें : भोजपुरी विशेष - घरनी से घर सोचेला, ना घरनी, घर रोवेला\nखेती-किसानी के परंपरा संगे भारतीय समाज आपन विकास यात्रा जारी रखले बा, एह वजह से हर तेवहार में ओह समय के खेती-किसानी के चटख रंग गहराई से लउकेला. एह वजह से भारतीय तीज-तेवहारन में लोको के रंग खूबे बा. जानकार लोगन के कहनाम बा कि पीड़िया व्रत भी शास्त्रीय रूद्र व्रत के ही लोक रूप ह. जवना में भाई के बधाई खातिर बहिनि सब करीब एक महीना तकले अपना घर में अमावस्या, एकम, दूज के रात में गाय, बछरू भा बाछी के गोबर से पीड़िया लगावेली लोग.\nपीड़िया एक तरह से गोबर के पिंडी घर के कवनो दीवार में लगावल जाला. एकर शुरूआत होला गोवर्धन के दिन, जवना के भोजपुरी समाज गोधन कहल जाला, जवन दीवाली के अगिला दिन मनावल जाला. गोधन के बारे में सब जानता. ओहि गोबर के ले जाके बहिनि सभ निर्धारित कवनो घर के दीवार में पीड़िया लगावेला लोग. जवना बहिनि के जाताना भाई होला, ओतना ऊ पीड़िया दीवाल में लगावेला लोग. एह पीड़िया के रूप ओइसने होला, जइसन यज्ञ-उपनयन में शंकर भगवान के पिंड रूप में बनावल जाला.\nपीड़िया लगावत खानी लइकी सभ खास किसिम के गीत गावेला..जइसे\nकवन फूलवा फूलेला अधि अधि रे रतिया\nपछिलि भइली रतिया\nकवन फूलवा फूले भिनसार ए हरि\nचंपा फूलवा फूलेला अधि अधि रतिया\nबेइल फूलवा फूले भिनुसार ए हरि\nकवन भइया जागसु अधि अधि रे रतिया\nपीड़िया लगावे वाली बहिनि सभ गोवर्धन पूजा के दिन से कार्तिक के पूर्नवासी के दिन तक के छोटकी कहानी सुनेला लो..ओकरा बादे मुंह धोवे ला लोग. पीड़िया करे वाला लइकी सभ जब ले कहानी ना सुनि लेला लोग, तब ले चाहो ना पियेला लोग, खाना-नास्ता त बाद के बात बा.\nछोटकी कहानी घर-परिवार के कवनों बूढ़-पुरनिया सुनावेली. ई कहानी ठेठ भोजपुरी में बा.. जवना में दूगो सखी के कहानी बा... एह कहानी के एगो सखी जहां भांट के बेटी हइ त दोसरकी राजा के बेटी यानी राजकुमारी हई. एह कहानी के शुरूआत होला. - राज की बिटिया, भांट की बिटिया दूनों जानी पीड़िया लवली हा, केहू अड़ार कोन, केहू भंड़ार कोन.\nकहानी में राजकुमारी हर दिन काथा सुने के पहिले मुंह जुठिया लेली आ भांट के बेटी रोज कहानी सुनेली.एकर असर ई होला कि भांट के भाई पर कवनो खातारा ना होला. जबकि राजकुमारी के भाई पर खतरा आ जाला. ई कहानी आखिर में संदेस देले कि राजकुमारीयो जब कथा सुने लागेली त उनुका भाई पर आइल खतरा टलि जाला.. अगहन के अन्हारा यानी कृष्ण पक्ष के एकम के दिन से छोटकी कहानी के जगहि बड़की कहानी ले ले. एहू में दूगो सहेली के काथा बा. जवना में एगो रानी हई आ दूसरकी दासी हई. छोटकी कहानी नियर रानी के बच्चा मरि जाला आ दासी के बच्चा सब जियाछ हो जाला. एह कहानी के शुरूआत अइसे होला. - अमवसा के राति ह, परूआ के दिन ह, गाय-डाढ़ि लावेनी, भइंसी पखेइनीं..\nचूंकि रानी कहानी सुने से पहिले मुंह जुठिया लेली त उनुकर बच्चा सब मरि जाता, जबकि दासी हर काम के पहिले काथा सुनेली त उनुकर बच्चा जियाछ होला.एहू कहानी के संदेस बा कि जे कथा सुनेला, सरधा राखेला, ओकरे बाल-बच्चा, भाई जियाछ होला. ओकरे बढ़ंती होला.\nभाई के बधाई और खुशहाली के तेवहार पीड़िया में बहिनि सब आपाना भाई के संख्या के हिसाब से पीड़िया लगावेला. पीड़िया लगावत खानी जवन गीति ऊ लोग गावेला ओह में लोक के रंग आ दैनिक जीवन के संघर्ष भी खूबे बा.जइसे एह गीत के देखीं.\nकवन बहिना जागसु भिनुसार ए हरि\nपूरूब जइह भइया पछिम जइह\nले अइह ए भइया टिकरी मिठइया\nनइखे मिलत ए बहिनि टिकरी मिठइया\nपुरूब गइनी बहिनि पछिम गइनीं\nजनि भूख ए बहिनि पीड़िया बरतिया\nकइसे छोड़िं भइया तोहरे बरतिया\nमंगिया के जुड़ हउए, कोखि के जियछिया\nई त हउए तहरो बरहिया\nअगहन के अन्जोरा यानी शुक्ल पक्ष के दिन जवना घर में पीड़िया लगावल जाला, ओकरा आंगन के लिपाई-पोताई होला. दीवार पर चित्रकारी होला.तीस-चालीस साल पहिले माटी के घर-दीवार होत रहल हा. त ओकरा के पहिले लिपाई होत रहे, फेरू दीवाल पर चूना पोति के ओकरा पर एगो खास किसिम के झाड़ के पत्ती के पीसि के ओकर हरियर रंग के पोताई होत रहे. ओकरा बाद ओह पर पीड़िया के व्रत करे वाली बहिनि सब किसिम-किसिम के अल्पना-डिजाइन बनावत रहे लोग.\nओह दिन लइकी सब व्रत करेला लोग. व्रत में एक बार दुपहरिया बाद रसियाव खाइल जाला. ई रसियाव नवका गुड़ आ चाउर से बनेला. जवना गांव में उखि होला, उहवां उखि के रस यानी कचरस में ई रसियाव बनेला.\nओह दिन व्रत वाला लइकी सब सजे-संवरेला लोग. भाई के ओरि से बहिनि के एह दिन आपाना सामर्थ्य के हिसाब से कपड़ा-गहना के उपहार मिलेला. एह दिन खासतौर पर बहिनि खातिर चिउरा-मिठाई खरीदाला. अगर बहिनि बियाह के बाद ससुरा चलि गइल बाड़ी त उनुका ससुरा ई सब जाला. व्रते के दिने महीना भर से लागल पीड़िया के छोड़ावल जाला. एह मोका पर एगो गीति देखीं. एह व्रत आ भाई के बेहतरी खातिर बहिनि के चिंता आ प्यार का होला, एह गीति में देखे के मिली. बियाहुत बहिनि के पीड़िया के ही दिने ससुरा से बोलावा आवता त ऊ कइसे चिंतित हो तारी..देखीं एह गीत में..\nलावे के त लवनी पीड़ियावा\nराम छोड़ावहिं के बेरिया\nअसकहिं ससुर अकुतइल हो\nभेजि दिहलन एकम दूजि दिनवा हो\nअसकहिं अकुतइल हो राम\nछोड़ावहिं के बेरिया\nएह गीत में बहिन के दर्द देखीं. आ राउर आंखि में लोर ना आ जाइ त कहीं. पीड़िया के व्रत की रात को व्रती बहन सभ जागरण करेली लोग. एह जगराता में भी भाई-बहिनि के प्रेम कइसन बा, भाई, बहिन खातिर काताना चिंतित बा, एह गीत में देखीं. एह गीति के राति खा जगराता में\nबहिन सभ गावेला लोग.\nसांझ के पहरा, सुरूज जाले बहरा\nउगहु ए सुरूज, बारब दियरा\nउगे के त उगबो फलाना भइया के अंगना\nओकरा बाद पीड़िया के भिनुसारे एगो दउरी में रखि के दहवावे ले जाइल जाला. ओके कवनो भाई के कपार पर धइ के ले जाइल जाला. ओह खातिर भाई के नेग मिलेला. पीड़िया गांव के पोखरा भा गांव के लगे वाली नदी में दहवावल जाला. दहवावे जात खानीं आगे-आगे दउरा लेके भाई चलेला आ पीछे-पीछे व्रती बहिन सभ. आ गीति गावत जाला लोग.\nनदिया किनारे धोबिया लुगा धोवे जाले\nमलहवा नइया खेवले से\nकेकरि बहिनिया दहल जाली ए हरि\nरोवलन फलाना भइया मुख धरि गमछिया\nहमरी बहिनिया दहल जाए ए हरि\nहंसल फलाना जीजा मुख धरि गमछिया\nफलाना के बहिनिया दहलि जाली ए हरि\nपीड़िया के ढेरे लोग भुला गइल बा. भाई-बहिनि के प्यार के एह तेवहार पर राखी भारी परि गइल बा. दुनियाभर में जाहां आपना परंपरा के खोज में समाज जुटल बा, हमनीं के भुलात जानीं बा. बाकिर उमेद बा कि जइसे-जइसे हमनीं के आपन जरि के खोज में आगे बढ़बि जा, आपन संस्कृति के पीड़िया जइसन चटख रंग सब यादि आवत जइहें स.


टटका खबर, सोमार, 8 जनवरी 2018 – टटका खबर\nबिहार के मुख्यमंत्री नीतीश कुमार के अपना राजनीतिक जीवन में ईमानदारी आ स्वच्छता बरते खातिर जम्मू कश्मीर सरकार का तरफ से ओकर पहिलका मुफ्ती मोहम्मद सईद पुरस्कार से सम्मानित कइल गइल बा.\nजनरल जोरावर सिंह आडियोरम में एगो समारोह में जम्मू कश्मीर के राज्यपाल एनएन वाहरा का हाथ से एह अवार्ड के स्मृतिफलक दीहल गइल.\nएह मौका प ओहिजा के मुख्यमंत्री महबूबा मुफ्ती आ बिहार के उपमुख्यमंत्री सुशील कुमार मौदी उपस्थित रहलें.\nबाइक चोरी करे वाला एगो गिरोह के सरगना समेत चार गो अपराधी सोमार का दिने सारण जिला के जनता बाजार थाना के पुलिस का हाथे चढ़ गइले. दू गो बदमाश भागे में सफल हो गइलें. पुलिस हरपुर कोठी मोड़ प वाहन चेकिंग करत रहे जब ई लोग धरा गइल. ओने छपरा शहरो में नगरपालिका चोक का लगे से दू गो बदमाश असलहा साथे धराइल बाड़े.\nसारण जिला के बनियापुर इलाका के हरखपुरा गाँव में अतवार का राति लागल आग सें बाप बेटा आ दू गो गरुमाल झँउस गइल बाड़ें.\nछपरा राजेन्द्र कॉलेज के प्रभारी प्राचार्य सरोज वर्मा अपना निजी कारण से कुलपति के आपन इस्तीफा सँउप दिहले बाड़न.\nलालू के जेल भइला सुन के 85 बरीस का उमिर में मर गइल उनुका बड़ बहिन गंगोत्री देवी के आखिरी संस्कार में लालू पूत ना चहुँपले. पूरा जवार में एही बात के चरचा रहुवे. हालांकि एह दौरान बहुते लोग चहुँप के आपन श्रद्धांजलि जरुर दिहुवे.\n42 महीना से तनखाह बकाया रहला से सकेला में पड़ल जेपी विश्वविद्यालय के समंजित कर्मचारी मंगल का दिने आत्मदाह करे के धमकी दिहले बाड़ें.\nमशरख इलाका के खैरनपुर गाँव के एगो लड़िकी कोचिंग पढ़े साइकिल से निकलल रहुवे बाकिर ओकर लाश घोघियां गांव का लगे से नहर से मिलल बा.\nयूपी में 41 गो केन्द्रीय विद्यालय खोलल जाई आ बाकी बचल सवा सौ स्कूलन के सरकार अपना संसाधन से चलाई. एह बात के जानकारी सोमार का दिने उप मुख्य मंत्री केशन प्रसाद मौर्य दिहलन.\nयूपी सरकार पूर्वांचल एक्सप्रेसवे के अपना खरचा प डेवलपरन से बनवाई आ बाद में टोल टैक्स के वसूलिओ अपनही करी. सड़क बनावे ला जमीन सरकार दी आ ओहपर सरकारे के मलिकाना हक रही. एह सड़क के आठ हिस्सा क के आठ गो डेवलपरन के दीहल जाई कि काम जल्दी होखे.\nबिहार ओर से 46 किलो गाँजा लेके यूपी में घुसल तीन गो तस्करन के बलिया जिला के बैरिया पुलिस सोमार का दिने गिरफ्तार क लिहलसि.\nखून का एगो मामिला में मिर्जापुर कोर्ट में गवाही दे के लवटत पचेंगड़ा गाँव के 85 बरीस के बूढ कल्लू गिरी के सोमार का दिने मूड़ी कूंच के मुआ दीहल गइल बा.\nगाजीपुर के देउपुर गाई का नियरा भइल सड़क हादसा में एगो आटो चलावे वाला के मौत अतवार देर रात हो गउवे. राति में घरे लवटत घरी घन कुहासा का चलते आटो सड़क किनारे पलट गइल आ रात भर ऊ ओकरा नीचे दबाइले रह गइलन. सबेरे दिसा मैदान करे निकलल लोग देखल त पुलिस के बोलावल गइल.\nTags: एक्सप्रेस वे, गाजीपुर, जम्मू कश्मीर, जेपी विश्वविद्यालय, नीतीश कुमार, पूर्वांचल, सारण\n«« टटका खबर, शनिचर,6जलवरी 2018\nमंगल,9जनवरी 2018, खास-खास खबर »»\nअखिलेश यादव चाहत बाड़ें कि दिल्ली आगरा एक्सप्रेस वे लखनऊ ले आवे